sagorsarker/bangla-wikipedia huggingface dataset:
ওয়াইন (সফটওয়্যার)

ওয়াইন একটি মুক্ত সফটওয়্যার অ্যাপ্লিকেশন, যা মাইক্রোসফট উইন্ডোজের জন্য লেখা প্রোগ্রামগুলোকে ইউনিক্স-সদৃশ অপারেটিং সিস্টেমে চালাতে অনুমোদন করে। ওয়াইন একটি সফটওয়্যার পাঠাগারও জোগান দেয়, ওয়াইনলিব নামে পরিচিত, যা বিরুদ্ধে ডেভেলপারগণ উইন্ডোজ অ্যাপলিকেশন কম্পাইলার করে তাদেরকে ইউনিক্স-সদৃশ সিস্টেমে পোর্ট সাহায্য করতে পারে।
"ওয়াইন" প্রোজেক্টের যাত্রা শুরু ১৯৯৩ সালে যখন মুক্ত সফটওয়্যার আন্দোলন, আইবিএম সহ অন্যান্য কোম্পানীগুলো তাদের সিস্টেমে উইন্ডোজের সফটওয়্যারগুলো চালানোর প্রয়োজনীয়তা অনুভব করতে থাকে। এ ব্যাপারে প্রথম উদ্দ্যোগটা আসে সান মাইক্রোসিস্টেম এর পক্ষ থেকে। তাদের অধিগ্রহণকৃত কোম্পানী Praxsys Technologies ১৯৯২ সালের সেপ্টেম্বরে Wabi নামে এমন একটি সফটওয়্যার তৈরি করে যা সোলারিস অপারেটিং সিস্টেম ব্যবহারকারীদের সীমিত আকারে উইন্ডোজ সফটওয়্যার চালাতে দেয়।
লিনাক্স ব্যবহারকারীদের জন্য এরকম একটি প্লাটফর্ম তৈরির কাজ খুব দ্রুত শুরু হয় ১৯৯৩ এর জুনে। নামটাও খুব দ্রুত ঠিক করা হয় Wine। এর জন্য একটা মেইলিং লিস্টও তৈরি করা হয়। ওয়াইনের প্রথম উদ্দ্যোক্তাদের মধ্যে ছিলেন Eric Youngdale ও David Metcalfe যাঁরা ছিলেন লিনাক্স কার্নেল হ্যাকার। আরও ছিলেন বর্তমান ওয়াইন প্রজেক্ট লিডার Alexandre Julliard। তখনকার লিডার ছিলেন Bob Amstadt । প্রোজেক্টের প্রাথমিক লক্ষ্য ছিল 16 bit বাইনারী ফাইলগুলো চালানো।
প্রোজেক্টটি খুব দ্রুত এগিয়ে যায় এবং মাত্র ৬ মাসেই উইন্ডোজের Solitaire গেমটি চালানো সম্ভব হয়। নভেম্বর ১৯৯৩ তেJohn Brezak ওয়াইন NetBSD তে চালাতে সক্ষম হন। ওয়াইন টিম এক থেকে দেড় বছরের মধ্যে এটি রিলিজের আশা প্রকাশ করে, এবং সে লক্ষ্যে কাজ চলতে থাকে। মাইক্রোসফট Win32 চালু করলে ওয়াইনের কোডেও ব্যাপক পরিবর্তনের প্রয়োজন দেখা দেয়। নেটওয়ার্ক কানেকশন ও রেজিষ্ট্রি ফাইল সাপোর্ট মেকানিজম যোগ করা দরকার হয়ে পড়ে। আগে ওয়াইনের অ্যাপ্লিকেশনগুলো একই মেমরী ব্যবহার করলেও পরে নিরাপত্তা ব্যবস্হা শক্তিশালী করতে অ্যাপ্লিকেশনগুলোর জন্য আলাদা আলাদা মেমরী অ্যালোকেশনের ব্যবস্হা করা হয়। ১৯৯৪ এ ওয়াইন টিমের দায়িত্ব গ্রহণ করেন Alexandre Julliard । ১৯৯৫ সালের মে মাসে ওয়াইন Win32 সাপোর্ট শুরু করে। জানুয়ারি ১৯৯৬ এ প্রথমবারের মত মাইক্রোসফট ওয়ার্ড ও মাইক্রোসফট এক্সেল চালানো সম্ভব হয়। ১৯৯৭ এর নভেম্বরে ওয়াইনের অফিসিয়াল ওয়েবসাইট চালু করা হয়। Corel ১৯৯৮ সালে ওয়াইনকে বাণিজ্যিক ভাবে ব্যবহারের লক্ষ্যে অর্থায়ন করে। একই সাথে যুক্ত হয় আরেকটি কোম্পানি CodeWeavers । ১৯৯৯ সালে CodeWeavers ওয়াইনে পরিমার্জিত সংস্করণ বের করে। এটা ছিল প্রাফিক্যাল ও সেটাপ ছিল ওয়াইনের চেয়ে অনেক সহজ।বর্তমান ওয়াইন ৭০০জনের অবদানে ১৪ লক্ষ লাইনের সি প্রোগ্রাম!
পিসি গেমিংয়ের জন্য Gavriel State ২০০১ এর আগস্টে গঠন করেন TransGaming কর্পোরেশন। তাদের লক্ষ্য ছিল ওয়াইনে মাইক্রোসফট ডিরেক্টএক্স সাপোর্ট চালু করা। যদিও ১৯৯৭ সালেই Marcus Meissner সীমিত আকারে ওয়াইনে ডিরেক্টএক্স সাপোর্ট চালু করতে সক্ষম হন। TransGaming এর লক্ষ্য ছিল ইনপুট ডিভাইস থেকে 3D accleration সবকিছুতেই DirectX সাপোর্ট চালু। ৬টি গেমের সাপোর্টসহ WineX 1.0 রিলিজ হয় ২০০১ এর অক্টোবরে।
ওয়াইন বর্তমানে অসংখ্য উইন্ডোজ সফটওয়্যার সাপোর্ট করে। ওয়াইন ওয়েবসাইটে এরকম ১২৪৮৬ টি (২২ আগস্ট ২০০৯ পর্যন্ত) সফটওয়্যার ও গেমের লিস্ট আছে। রয়েছে কম্পিটিবলিটি রেটিং।
জলদাপাড়া জাতীয় উদ্যান

জলদাপাড়া জাতীয় উদ্যান (আগে ছিল জলদাপাড়া বন্যপ্রাণী অভয়ারণ্য) পশ্চিমবঙ্গের আলিপুরদুয়ার জেলায় পূর্ব হিমালয়ের পাদদেশে অবস্থিত একটি জাতীয় উদ্যান। সমুদ্রপৃষ্ঠ ৬১ মিটার উচ্চতায় তোর্সা নদীর তীরে অবস্থিত এই অভয়ারণ্যের সামগ্রিক আয়তন ১৪১ বর্গ কিলোমিটার। জলদাপাড়া মূলত নদীকেন্দ্রিক বনাঞ্চলময় একটি সুবিস্তৃত তৃণভূমি। জৈব ও উদ্ভিজ্জ প্রকৃতির বৈচিত্রময় সমাবেশ দেখা যায় এই অভয়ারণ্যে। এগুলির মধ্যে অবলুপ্তপ্রায় একশৃঙ্গ গণ্ডার বিশেষভাবে উল্লেখ্য। এইসব প্রাণী ও উদ্ভিদ সংরক্ষণের উদ্দেশ্যে ১৯৪১ সালে জলদাপাড়া একটি অভয়ারণ্য ঘোষিত হয়।
১০ মে, ২০১২ তারিখে জলদাপাড়া বন্যপ্রাণী অভয়ারণ্যকে "জাতীয় উদ্যান" ঘোষণা করা হয়।
এই বনভূমি প্রধানত লম্বা এলিফ্যান্ট ঘাসবিশিষ্ট সাভানা অঞ্চল। জলদাপাড়া অভয়ারণ্যের মুখ্য আকর্ষণ এশীয় একশৃঙ্গ গন্ডার। অসমের কাজিরাঙা জাতীয় উদ্যানের পর ভারতে এই অভয়ারণ্যেই সর্বাধিক সংখ্যক গন্ডারের দেখা মেলে। এই অভয়ারণ্যে বসবাসকারী অন্যান্য বন্যপ্রাণীগুলি হল বেঙ্গল টাইগার, হাতি, সম্বর হরিণ, মায়া হরিণ, চিতল হরিণ, হগ ডিয়ার, বুনো শুয়োর ও গৌর। জলদাপাড়া পক্ষীদর্শকদের কাছে স্বর্গরাজ্য। ভারতের যে অল্প কয়েকটি অঞ্চলে বেঙ্গল ফ্লোরিক্যান দেখা যায়, তার মধ্যে জলদাপাড়া অন্যতম। এখানে দেখা যায় এমন অন্যান্য পাখিগুলি হল ক্রেস্টেড ইগল, পালাস’স ফিশিং ইগল ও শিরকা। এছাড়া দেখা যায় বনমোরগ, ময়ূর, তোতা, বেঙ্গল ফ্লোরিক্যান, লেসার পেইড হর্নবিল প্রভৃতি।
এখানে সরীসৃপের ভেতরে আছে অজগর, গিরগিটি, ক্রেট, কোবরা, গুই সাপ গিকোস ও মিষ্টি জলে বসবাসকারী কচ্ছপের আটটি প্রজাতি।
১৫ জুন থেকে ১৪ সেপ্টেম্বর পর্যন্ত সময়কাল বাদে বছরের অন্যান্য সময় জলদাপাড়া অভয়ারণ্য পর্যটকদের জন্য খোলা থাকে। অক্টোবর-মে মাসে, বিশেষত মার্চ-এপ্রিল মাসে বনে নতুন ঘাস গজায়।
জলদাপাড়া অভয়ারণ্যে এলিফ্যান্ট সাফারির ব্যবস্থা আছে। হাতির পিঠে চড়ে জঙ্গলের গভীরে যাওয়া যায় এবং বন ও তৃণভূমিতে গন্ডার, হাতির পাল ও অন্যান্য জীবজন্তুর বন্যজীবন প্রত্যক্ষ করা যায়। এলিফ্যান্ট সাফারি ছাড়াও বনে কার সাফারিও করা যায়।
অভয়ারণ্য সংলগ্ন টোটোপাড়া একটি গুরুত্বপূর্ণ নৃতাত্ত্বিক পর্যটনস্থল। টোটোপাড়া বিশ্বে টোটো উপজাতির একমাত্র আবাসস্থল। বর্তমানে টোটোদের জনসংখ্যা ১০০০ জনের কাছাকাছি। তাদের জীবনযাত্রার মানোন্নয়নের জন্য সরকারি ও বেসরকারি স্তরে অনেক উদ্যোগ গৃহীত হয়েছে। যাই হোক, টোটোদের গ্রামে তাদের উপজাতীয় রীতিনীতি প্রত্যক্ষ করা পর্যটকদের কাছে এক বিরল অভিজ্ঞতা।
চিলাপাতা অরণ্যের মধ্যে এই অঞ্চলের দেড় হাজার বছরের পুরনো নল রাজার দুর্গ দেখা যায়। এটি ঐতিহাসিক ও পুরাতাত্ত্বিক গুরুত্বের স্থল। ধ্বংসাবশেষের মধ্যে দুর্গের একটি দরজা ও ভগ্নপ্রাচীরই অবশিষ্ট আছে। পঞ্চম শতাব্দীতে গুপ্তযুগে এই দুর্গ নির্মিত হয়। বর্তমানে এই অঞ্চলটি অসংরক্ষিত। প্রাকৃতিক ভারসাম্যহানির ভয়ে এখানে বেশি পুরাতাত্ত্বিক খননকার্য চালানো হয়নি। চিলাপাতা অরণ্যের এক প্রজাতির গাছ দেখা দেয় যা থেকে মানুষের রক্তের মতো রংবিশিষ্ট তরল নিঃসৃত হয়। এই গাছের মাত্র কয়েকটিই দুর্গপ্রাকারের নিকট দেখা যায়। স্থানীয়দের মতে বিশ্বে এই গাছ অন্যত্র দেখা যায় না এবং এর কোনো উদ্ভিদবৈজ্ঞানিক নামও নেই।
এমিলি গ্রিন বল্চ

এমিলি গ্রিন বল্চ্ () (জন্ম: ৮ই জানুয়ারি, ১৮৬৭ - মৃত্যু: ৯ই জানুয়ারি, ১৯৬১) ছিলেন একজন মার্কিন শিক্ষাবিদ, লেখিকা এবং শান্তিবাদী। নারী আন্তর্জাতিক শান্তি লীগ ও স্বাধীনতা (ডব্লিউআইএলপিএফ)-এর সাথে তার কাজের সফলতার স্বীকৃতিস্বরূপ তিনি ১৯৪৬ সালে জন মট-এর সাথে সম্মিলিতভাবে শান্তিতে নোবেল পুরস্কার পান।
এমিলির জন্ম মার্কিন যুক্তরাষ্ট্রের বোস্টন শহরের জ্যামাইকা প্লেইন পাড়ার এক বিত্তবান পরিবারে। ১৮৮৯ সালে ব্রিন মর কলেজের প্রথম স্নাতকদের মধ্যে তিনি ছিলেন অন্যতম। তিনি ইউরোপে এবং মার্কিন যুক্তরাষ্ট্রে সমাজবিজ্ঞান ও অর্থনীতির উপরে পড়ালেখা করেন। শিক্ষাগত দিক দিয়ে সফল এমিলি ১৯৮৬ সালে ওয়েলেসলি কলেজের অর্থনীতি এবং সমাজবিজ্ঞান অনুষদে যোগদান করেন। প্রথম বিশ্বযুদ্ধের সময় মার্কিন যুক্তরাষ্ট্রকে সংঘাতে জড়িয়ে পড়া থেকে বিরত রাখতে তিনি অনেক প্রচারাভিযান চালান এবং লিগ অভ নেশনস প্রতিষ্ঠায় সহায়তা করেন।
তার শান্তিবাদী চিন্তাধারা ও রাজনৈতিক কার্যক্রমের কারণে ওয়েলেসলি কলেজের সাথে তার চুক্তির ইতি ঘটে। এরপর পরই তিনি বিখ্যাত সংবাদপত্র "দ্য নেশন"-এর সম্পাদক পদে আসীন হন। একই সাথে WILPF-এর সচীব হিসেবে কাজ করতে থাকেন এবং ২য় মেয়াদে ১৯৩৪ সালে আবার প্রায় দেড় বছরের জন্য একই পদে কাজ করেন; এ সময় তিনি কোন বেতন গ্রহণ করেননি। এ সময় তিনি জাতিসংঘকেও তার সৃজনশীল কাজের মাধ্যমে অনেক সহযোগিতা করেন। তিনি আজীবন অবিবাহিত ছিলেন। তার ৯৪তম জন্মদিনের পরের দিনই এ মহীয়সী কর্মপরায়ণ নারী পরলোকগমন করেন।
হিলডে ডোমিন

হিলডে ডোমিন () (২৭শে জুলাই ১৯১২-২২শে ফেব্রুয়ারি ২০০৬) বিংশ শতাব্দীতে জার্মান ভাষার অন্যতম গীতিকার কবি, লেখক, অনুবাদক। তিনি ১৯০৯ সালে জার্মানির কোলন শহরে জন্মগ্রহণ করেন এবং ২০০৬ সালে হাইডেলবের্গ শহরে মৃত্যুবরণ করেন। ১৯৩২ থেকে ১৯৫৪ সাল পর্যন্ত তিনি জার্মানির বাইরে ছিলেন। বেশির ভাগ সময় কাটিয়েছেন ডোমিনিকান প্রজাতন্ত্রে, যেখানে থাকা অবস্থায় তিনি তার শেষনাম "পাল্‌ম" থেকে বদলে "ডোমিন" রাখেন। তার সাহিত্যকর্ম ২১টিরও বেশি ভাষায় অনূদিত হয়েছে। তিনি জার্মান সাহিত্যের বহু পুরস্কার জিতেছেন।
ডোমিন ১৯০৯ সালে জার্মানির কোলন শহরে একটি স্বচ্ছল ইহুদি জার্মান পরিবারে জন্মগ্রহণ করেন। তাঁর বাবা অয়গেন ল্যোভেনষ্টাইন ছিলেন ইহুদী-বংশোদ্ভূত জার্মান উকিল। তিনি ১৯২৯ থেকে ১৯৩২ সালের মধ্যে হাইডেলবের্গ বিশ্ববিদ্যালয়, কোলন বিশ্ববিদ্যালয়, বন বিশ্ববিদ্যালয় ও বার্লিনের হুমবোল্ট বিশ্ববিদ্যালয়ে উচ্চশিক্ষালাভ করেন। বিখ্যাত জার্মান সমাজবিজ্ঞানী কার্ল ইয়াসপের্স ও কার্ল মানহাইম তাঁর দুই শিক্ষক ছিলেন।
জার্মানিতে নাৎসিশাসনের আগমন ও ফলে উগ্র ইহুদিবিদ্বেষের মাত্রা বৃদ্ধি পেলে তিনি ১৯৩২ সালে বন্ধু ও হবু স্বামী ভাষাতাত্ত্বিক এরভিন ভাল্টার পাল্মের সাথে ইতালিতে অভিবাসন করেন। ১৯৩৫ সালে ফ্লোরেন্স বিশ্ববিদ্যালয় থেকে রনেসঁস যুগের রাজনীতি বিষয়ে রাষ্ট্রবিজ্ঞানে ডক্টরেট উপাধি লাভ করেন। ১৯৩৫ থেকে ১৯৩৯ সাল পর্যন্ত রোমে ভাষা শিক্ষক হিসেবে কাজ করেন। ১৯৩৬ সালে পাল্মের সাথে বিবাহ করেন। রোমে হিটলারের আগমন ও বেনিতো মুসোলিনির শাসনাধীন ফাশিবাদী ইতালির শত্রুভাবাপন্ন পরিবেশের কারণে ডোমিন-পাল্ম দম্পতি আবারও দেশত্যাগ করেন। ১৯৩৯ সালে ডোমিন ইংল্যান্ডে যান ও সেখানে সেন্ট অ্যালডিনস কলেজে ভাষা শিক্ষক হিসেবে কাজ করেন। ইহুদিবিদ্বেষের শিকার হওয়া এড়াতে তাঁরা মার্কিন যুক্তরাষ্ট্র, মেক্সিকো, আর্জেন্টিনাতে আশ্রয় চেয়ে ব্যর্থ হন। একমাত্র ক্যারিবীয় রাষ্ট্র ডোমিনিকান প্রজাতন্ত্র তাঁদেরকে বিনা শর্তে স্বাগত জানালে ১৯৪০ সালে সেখানে অভিবাসী হন।
সান্তো দোমিংগোতে তাঁরা ১৪ বছর বাস করেন। হিলডে সান্তো দোমিংগো বিশ্ববিদ্যালয়ে অনুবাদক ও প্রভাষক হিসেবে এবং পাশাপাশি স্থাপত্য আলোকচিত্রগ্রাহক হিসেবে কাজ করেন। হিলডের বিশদ খুঁটিনাটিসমৃদ্ধ আলোকচিত্রগুলি সান্তো দোমিংগোর সিউদাদ কোলোনিয়াল তথা পুরাতন ঔপনিবেশিক শহরের একেকটি প্রামাণ্য দলিল। সান্তো দোমিংগো হল দুই আমেরিকা মহাদেশের মধ্যে সবচেয়ে প্রাচীন ইউরোপীয় শহর। এই চিত্রগুলি তাঁর স্বামীর লেখা সান্তো দোমিংগোর শিল্পকলা ও স্থাপত্যের বইটিতে স্থান পায়। তাঁদের এই বইয়ের উপর ভিত্তি করেই দোমিনিকান সরকার ১৯৮৯ সালে ইউনেস্কো বিশ্ব ঐতিহ্যবাহী স্থান হিসেবে সান্তো দোমিংগোর পুরাতন শহরটিকে মনোনীত করে এবং নির্বাচিত হতে সফল হয়।
১৯৫১ সালে হিলডে রাষ্ট্রবিজ্ঞান ও সমাজবিজ্ঞান বিষয়ক গবেষণায় যতি দিয়ে লেখালিখি আরম্ভ করেন এবং তাঁকে আশ্রয় প্রদানকারী শহর সান্তো দোমিংগোর প্রতি কৃতজ্ঞতাবশত নিজের ছদ্মনাম রাখেন হিলডে ডোমিন। দ্বিতীয় বিশ্বযুদ্ধের বেশ পরে ১৯৫৪ সালে তিনি জার্মানিতে ফেরত আসেন। ১৯৬১ সাল থেকে মৃত্যু অবধি তিনি হাইডেলবের্গ শহরে একজন লেখিকা হিসেবে কাটিয়ে দেন। ১৯৬০-এর দশকে তাঁর সাথে নোবেল পুরস্কার বিজয়ী নেলি জাখসের সাথে তাঁর সখ্যতা গড়ে ওঠে।
ডোমিন রিলকে পুরস্কার, নেলি জাখস পুরস্কার ও হ্যোল্ডারলিন পুরস্কার প্রায় সব বড় বড় জার্মান সাহিত্যিক ও সাংস্কৃতিক পুরস্কার জয় করেন। 
২০০৬ সালে মৃত্যুর আগ পর্যন্ত কবিতাপাঠ চালিয়ে যান। ঐ বছর ২২শে ফেব্রুয়ারিতে তিনি হাইডেলবের্গ শহরে ৯৬ বছর বয়সে মৃত্যুবরণ করেন।
জন ডিফ্রান্সিস

জন ডিফ্রান্সিস () (জন্ম: ৩১ আগস্ট, ১৯১১, ব্রিজপোর্ট, কানেটিকাট, মার্কিন যুক্তরাষ্ট্র – মৃত্যু: ২ জানুয়ারি, ২০০৯, হনলুলু, হাওয়াই, মার্কিন যুক্তরাষ্ট্র) একজন মার্কিন ভাষাবিজ্ঞানী ও চীনবিদ। তিনি চীনা ভাষা শিক্ষার বই রচয়িতা ও চীনা অভিধান প্রণেতা হিসেবে খ্যাত। মৃত্যুর আগে তিনি মানোয়ার হাওয়াই বিশ্ববিদ্যালয়ে চৈনিক গবেষণার সংখ্যাতিরিক্ত অধ্যাপক (Professor Emeritus) ছিলেন।
Textbooks (Yale Language Series, Yale University Press):
Accompanying "Supplementary Readers" for the "Intermediate Chinese Reader", (Yale University Press, 1976):
Editor of bilingual Chinese dictionaries (University of Hawai'i Press), which are used as databases for software such as Wenlin:
ইউরিয়া

ইউরিয়া () বা কার্ব্যামাইড (Carbamide) একটি জৈব যৌগ যার রাসায়নিক সংকেত (NH)CO। ইউরিয়ার অণুতে দুইটি অ্যামাইন (–NH) অবশেষ একটি কার্বনিল (–CO–) কার্যকরী মূলক দ্বারা সংযুক্ত হয়েছে।
পশুসমূহের দেহে নাইট্রোজেনবিশিষ্ট যৌগসমূহের বিপাক প্রক্রিয়াতে ইউরিয়া একটি গুরুত্বপূর্ণ ভূমিকা পালন করে। স্তন্যপায়ী প্রাণীদের মূত্রে নাইট্রোজেনধারী যৌগের মধ্যে ইউরিয়া প্রধান। ইউরিয়া কঠিন, বর্ণহীন, গন্ধহীন, ক্ষারধর্মী নয়, অম্লধর্মী নয়, পানিতে অতি সহজে দ্রাব্য এবং তুলনামূলকভাবে অবিষাক্ত। এ কারণে নাইট্রোজেনের উৎস হিসেবে এটিকে ব্যাপকভাবে সারে ব্যবহার করা হয়। এছাড়া রাসায়নিক শিল্পে ইউরিয়াকে একটি গুরুত্বপূর্ণ ফিডস্টক (feedstock) হিসেবে ব্যবহার করা হয়।
রাউলি মূত্র থেকে ইউরিয়া পৃথক করেন। জার্মান রসায়নবিদ ফ্রিডরিশ ভোলার ১৮২৮ সালে প্রথম অজৈব পদার্থ থেকে আকস্মিকভাবে জৈব পদার্থ ইউরিয়া সংশ্লেষণের পদ্ধতি আবিষ্কার করেন। তার এই আবিষ্কার গোটা রসায়নের ইতিহাসের একটি গুরুত্বপূর্ণ ঘটনা হিসেবে গণ্য করা হয়।
ইউরিয়া একটি বহুল ব্যবহৃত সার।
ওয়ারী

ওয়ারী বুড়িগঙ্গা নদীর ওপর গড়ে ওঠা আদি ঢাকা শহরের প্রথম পরিকল্পিত আবাসিক এলাকা। ঢাকার বিখ্যাত দর্শনীয় স্থান বলধা গার্ডেনও ওয়ারীতে অবস্থিত। সপ্তদশ শতাব্দীতে চকবাজার, বাংলাবাজার, নবাবপুর ইত্যাদি এলাকায় নাগরিক বসতির পত্তন হয়েছিল ; ধীরে ধীরে সম্পূর্ণ অপরিকল্পিতভাবে যার বিস্তার ঘটেছিল ব্যক্তিগত প্রয়োজনের তাগিদে। একটি পরিকল্পিত আবাসিক এলাকা স্থাপনের উদ্যোগ নেয়া হয় ইস্ট ইন্ডিয়া কোম্পানী-র শাসনামলে, উনিশ শতকের শেষ ভাগে। বর্তমান ওয়ারীর খাস জমি পত্তন দিয়ে জনবসতি গড়ে তোলার উদ্যোগ নেয়া হয়েছিল। সে সময় ওয়ারীর ছয় ভাগের পাঁচ ভাগই ছিল জঙ্গলাকীর্ণ। ১৮৮৪ সালে ঢাকার রাজস্ব প্রশাসক বা ডিস্ট্রিক্ট কালেক্টর ছিলেন ফ্রেডরিক ওয়্যার। তিনি জনবসতি স্থাপনের লক্ষ্যে পুরো এলাকাটিকে তিন ভাগে বিভক্ত করে উন্নয়ন শুরু করেন। তার উদ্যোগে জঙ্গল কেটে রাস্তা তৈরি করা হয়। এসব ছিল লাল সুড়কি বিছানো পথ। এছাড়া রাস্তার দুপাশে তৈরি করা হয় ড্রেন। তৈরি করা হয় পানি সরবরাহের জন্য ওভারহেড পানির ট্যাংক বা রিজার্ভার। ঐতিহাসিকেরা মনে করেন যে ফ্রেডারিক ওয়্যারের নাম অনুসারেই এ আবাসিক এলাকাটির নামকরণ হয়েছিল ওয়ারী। প্রথমত সরকারি কর্মকর্তা ও কর্মচারীদের মধ্যে বিনামূল্যে আবাসিক প্লট বরাদ্দ করা হয় তবে শর্ত দেয় হয় যে তিন বছরের মধ্যে বসত বাড়ি তৈরি করে বসবাস শুরু করতে হবে। বাড়ীর নকশা অনুমোদন করিয়ে নেয়ার শর্তও যুক্ত ছিল। প্রতি ভিটার খাজনা ধরা হয় ছয় টাকা। যেহেতু অধিকাংশ সরকারি চাকুরে ছিল হিন্দু ধর্মালম্বী তাই ওয়ারী হিন্দু-প্রধান এলাকা হিসেবে গড়ে উঠেছিল। সে সময় ওয়ারী ছিল সবুজ নিবিড় একটি চমৎকার আবাসিক এলাকা। তৎকালীন ঢাকার সুন্দর ছিমছাম নিরিবিলি একটি আবাসিক এলাকা হয়ে উঠেছিল ওয়ারী। অধিকাংশই ছিল এক তলা বাড়ী, দুয়েকটি দোতলা। প্রায় প্রতিটি বাড়ী্র সম্মুখভাগে একটি ফুল বাগান, ভেতরাংশে উঠোন। এখানে-ওখানে পুকুর, সুপরিসর খেলার মাঠ, এসবও ছিল। বিংশ শতাব্দীর শেষ পাদে ওয়ারী হেরে যায় ক্রমবর্ধনশীল নতুন ঢাকা শহরের নতুন নতুন আবাসিক এলাকাগুলোর কাছে। ওয়ারী পরিণত হয় পুরোনো বাড়ী ও ভাঙ্গা সড়কের একটি শ্রীহীন এলাকায়। অপরিকল্পিতভাবে গড়ে ওঠে বহুতল ভবন। যানজটে আবদ্ধ এই এলাকা দেখে এখন (২০০৯) বোঝা দুষ্কর যে একদিন ওয়ারী ছিল ঢাকার সবচেয়ে অভিজাত আবাসিক এলাকা।
ওয়ারী - প্রথম পরিকল্পিত আবাসিক এলাকা
ক্রাই

ক্রাই () একটি রুশ প্রশাসনিক পারিভাষিক শব্দ যা দিয়ে রাশিয়ার ৮৩টি প্রদেশসদৃশ বিভাজনের মধ্যে ৯টিকে বোঝানো হয়। ব্যুৎপত্তিগতভাবে "ক্রাই" শব্দটি রুশ ক্রিয়া "ক্রোইত" (кроить) থেকে এসেছে, যার অর্থ কাটা। 
ঐতিহাসিকভাবে ক্রাই বলতে রাশিয়ার প্রান্তসীমায় অবস্থিত বিশাল অঞ্চলকে বোঝাতো। বর্তমানে "ক্রাই" শব্দটির ব্যবহার নিতান্তই ঐতিহ্যগত, কেননা কিছু ওবলাস্তও ক্রাইয়ের এই সংজ্ঞার মধ্যে পড়ে। তাছাড়া ক্রাই এবং ওবলাস্তের মধ্যে বর্তমানে আইনি কোন পার্থক্য নেই। 
রাশিয়ার অন্যান্য বেশির ভাগ বিভাজনের মত ক্রাইগুলিও একাধিক জেলায় তথা রাইওন-এ বিভক্ত।
লেবিয়া

ভগোষ্ঠ বা লেবিয়াম (ইংরেজি: labium) এবং (বহুবচন: "লেবিয়া"), ল্যাটিন ভাষা থেকে ব্যুৎপন্ন একটি শব্দ, যার অর্থ হচ্ছে “ওষ্ঠ” বা “ঠোঁট”। লেবিয়াম এবং এর থেকে বু্ৎপত্তি হয়েছে এমন শব্দগুলো, যেমন: লেবিয়াল, ল্যাব্রাম—এগুলো ঠোঁটের মতো গড়ন বিশিষ্ট সব গঠন বোঝাতে ব্যবহৃত হয়। কিন্তু ইংরেজিতে লেবিয়াম বলতে সচরাচর বোঝানো হয় স্ত্রী প্রজনন তন্ত্রের, ভালভার একটি অংশ। লেবিয়ামের দুটি অংশ রয়েছে, ক. লেবিয়া মেজরা বা বৃহদোষ্ঠ, এবং খ. লেবিয়া মাইনরা বা ক্ষুদ্রোষ্ঠ।
লেবিয়া মেজরা বা বৃহদোষ্ঠ
বিভিন্ন স্থানের বিভিন্ন সমাজে যৌনাঙ্গ হিসেবে লেবিয়াকে একটি ব্যক্তিগত ও গোপনীয় অংশ হিসেবে ধরা হয়। জনসম্মুখে এর প্রদর্শনী । বিভিন্ন দেশের বিভিন্ন স্থানে জনসম্মুখে লেবিয়া প্রদর্শন আইন বিরুদ্ধ।
লেবিয়াপ্লাসটি হচ্ছে একপ্রকার শল্যচিকিৎসা, যার দ্বারা সৌন্দর্যতা বৃদ্ধি ও চিকিৎসা সংক্রান্ত কারণে লেবিয়ার পরিবর্তন ঘটানো হয়।
গণেশ চতুর্থী

গণেশ চতুর্থী () বা গণেশোৎসব হিন্দু দেবতা গণেশের বাৎসরিক পূজা-উৎসব। শিব ও পার্বতী পুত্র গজানন গণেশ হিন্দুদের বুদ্ধি, সমৃদ্ধি ও সৌভাগ্যের সর্বোচ্চ দেবতা। হিন্দুরা বিশ্বাস করেন এই দিন গণেশ তার ভক্তদের মনোবাঞ্ছা পূর্ণ করতে মর্ত্যে অবতীর্ণ হন। সংস্কৃত, কন্নড়, তামিল ও তেলুগু ভাষায় এই উৎসব বিনায়ক চতুর্থী বা বিনায়ক চবিথি নামেও পরিচিত। কোঙ্কণী ভাষায় এই উৎসবের নাম চবথ ()। অন্যদিকে নেপালি ভাষায় এই উৎসবকে বলে চথা ()।
সিদ্ধিদাতা গণেশের জন্মোৎসব রূপে পালিত হয় এই উৎসব। হিন্দু পঞ্জিকা অনুযায়ী ভাদ্র মাসের শুক্লা চতুর্থী তিথি অথবা মাঘ মাসের শুক্লা চতুর্থী তিথিতে গণেশের পূজা বিধেয়। সাধারণত এই দিনটি ২০ অগস্ট থেকে ১৫ সেপ্টেম্বরের মাঝে কোনো এক দিন পড়ে। দশদিনব্যাপী গণেশোৎসবের সমাপ্তি হয় অনন্ত চতুর্দশীর দিন। "ভাদ্রপদ শুক্লপক্ষ চতুর্থী মধ্যাহ্নব্যাপিনী পূর্বাবিদ্ধ" – এই পূজার প্রশস্ত সময়। চতুর্থী দুই দিনে পড়লে পূর্বদিনে পূজা অনুষ্ঠিত হয়। এমনকি দ্বিতীয় দিন মধ্যাহ্নের সম্পূর্ণ সময়ে চতুর্থী বিদ্যমান হলেও পূর্বদিন মধ্যাহ্নে এক ঘটিকার (২৪ মিনিট) জন্যও যদি চতুর্থী বিদ্যমান থাকে তবে পূর্বদিনেই গণেশ পূজা হয়।
গণেশ পূজা ভারতের সর্বত্র অনুষ্ঠিত হলেও এই উৎসব মহারাষ্ট্র, কর্ণাটক, কেরল, তেলেঙ্গানা, অন্ধ্রপ্রদেশ, তামিলনাড়ু ও গোয়া রাজ্যে বিশেষ উৎসাহ উদ্দীপনার সঙ্গে পালিত হয়। ভারতের বাইরে নেপালে এই উৎসব মহাসমারোহে পালিত হয়। শ্রীলঙ্কায় তামিল হিন্দুরাও এই উৎসব পালন করে থাকেন।
অদ্ভুত বেগ

ভৌত বিশ্বতত্ত্বে অদ্ভুত বেগ (ইংরেজি ভাষায়: Peculiar velocity) বলতে পশ্চাদপসরণশীল ছায়াপথের এমন সব বেগকে বোঝায় যা হাবল নীতির মাধ্যমে ব্যাখ্যা করা সম্ভব না।
বিজ্ঞানী এডুইন হাবলের নীতি অনুসারে, আমাদের থেকে পেছনে সরে যাওয়া ছায়াপথগুলোর দ্রুতি আমাদের থেকে তাদের দূরত্বের সমানুপাতিক। অন্যান্য কোন ক্রিয়া না থাকলে দূরত্ব ও বেগের এই সম্পর্ক ঠিক এমনই হওয়ার কথা।
কিন্তু ছায়াপথগুলো মহাবিশ্বের সব স্থানে সমানভাবে বণ্টিত নেই। এরা গুচ্ছে গুচ্ছে বিভক্ত। এসব ছায়াপথ গুচ্ছকে বলে স্তবক। একেকটি ছায়াপথ-স্তবকে কয়েক ডজন থেকে শুরু করে কয়েক হাজার ছায়াপথ থাকতে পারে। কোন একটি স্তবকের মধ্যে অবস্থিত এসব ঘন সন্নিবিষ্ট ছায়াপথেরা একে অপরের উপর মহাকর্ষীয় বল প্রয়োগ করে। এই বল এতই শক্তিশালী যে এর কারণে কোন একটি ছায়াপথ সর্বোচ্চ ১,০০০ কিমি/সেকেন্ড দ্রুতি অর্জন করতে পারে, যেকোন দিকে। তাই হাবল নীতিতে আমরা যে অরীয় বেগ হিসাব করি তার সাথে এই বেগ যোগ বা তা থেকে এটা বিয়োগ করতে হবে। নয়ত সঠিক ফলাফল পাওয়া যাবে না। ছায়াপথের দূরত্ব নির্ণয় করতে গিয়ে এই ক্রিয়া থেকে উদ্ভূত ফলাফল হিসাবে আনতে হবে। এটাকে বলা যায় এক ধরনের ত্রুটি সংশোধনী (error correction)। ছায়াপথগুলোর মোট দ্রুতি যত বাড়ে এই ত্রুটির পরিমাণও তত কমে আসে, কারণ সেক্ষেত্রে দূরত্ব বেড়ে যায়।
তবে আরও শুদ্ধ একটি হিসাব আছে। স্তবকের মধ্যকার সবগুলো ছায়াপথের দ্রুতির গড় নিলে অদ্ভুত বেগগুলো একে অপরকে বাতিল করে দেবে। যার ফলে গড় দ্রুতির মাধ্যমেই প্রায় শুদ্ধ ফল লাভ সম্ভব।
উল্লেখ্য, এই অদ্ভুত বেগের কারণেই "লোহিত সরণ জগতে ব্যত্যয়" (Redshift space distortions) দেখা যায়। যেকোন বিশ্বতাত্ত্বিক গণনার ক্ষেত্রে এই লোহিত সরণ জগতের ব্যত্যয় গণনা আবশ্যক।
অনিতা অগ্নিহোত্রী

অনিতা অগ্নিহোত্রী (জন্ম ২৪ সেপ্টেম্বর ১৯৫৬) একজন ভারতীয় বাঙালি সাহিত্যিক। তাঁর সাহিত্যকর্মসমূহ বিভিন্ন ভারতীয় ভাষা সহ ইংরেজি, স্ভেনস্কা ও ডয়েচ ভাষায় অনূদিত হয়েছে। তিনি ভারতীয় প্রশাসনিক সেবা থেকে অবসরগ্রহণ করেছেন।
অনিতা অগ্নিহোত্রী (পিতৃপদবি চট্টোপাধ্যায়) কলকাতায় জন্মগ্রহণ করেন। এই শহরেই তিনি পড়াশোনা করেন। তিনি কলকাতা বিশ্ববিদ্যালয় থেকে অর্থনীতিতে স্নাতকোত্তর উপাধি লাভ করেন।
১৯৮০ সালে তিনি ভারতীয় প্রশাসনিক সেবার ওড়িশা ক্যাডারের জন্য নির্বাচিত হন। পরবর্তী ৩৭ বছরে তিনি ভারত সরকারের বিভিন্ন প্রশাসনিক পদে নিযুক্ত ছিলেন। ১৯৯১ সালে তিনি সাময়িক কর্মবিরতি নিয়ে ইংল্যান্ডের ইস্ট অ্যাংলিয়া বিশ্ববিদ্যালয় থেকে উন্নয়ন অর্থনীতিতে স্নাতকোত্তর পাঠ সম্পূর্ণ করেন। ২০১৬ সালের তিনি ভারত সরকারের সামাজিক ন্যায়বিচার এবং ক্ষমতায়ন বিভাগের সচিব রূপে অবসরগ্রহণ করেন।
অনিতা শৈশব থেকেই সাহিত্যচর্চা শুরু করেন। সাহিত্যিক বিমল কর তাঁকে সাহিত্যচর্চায় উৎসাহিত করেন। কৈশোরে তিনি সত্যজিৎ রায় সম্পাদিত জনপ্রিয় কিশোর পত্রিকা "সন্দেশ"-এ নিয়মিত লিখতেন। এই অভ্যাস তাঁকে আত্মবিশ্বাস জোগায় এবং সাহিত্যচর্চা সম্পর্কে ধারণা জোগায়। তাঁর লেখার মধ্যে ভারতের বিভিন্ন প্রান্তের সাধারণ মানুষদের জীবনসংগ্রাম এবং মানুষ ও প্রকৃতির সম্পর্কের কথা উঠে আসে।
সহপাঠী এবং অবসরপ্রাপ্ত আই এ এস সতীশ অগ্নিহোত্রীর সঙ্গে অনিতা বিবাহসূত্রে আবদ্ধ। তাঁদের এক পুত্র ও এক কন্যা বর্তমান।
কবিতা সংকলন
উপন্যাস
গল্প সংকলন
শিশু-কিশোর সাহিত্য
প্রবন্ধ সংকলন
অনূদিত বই
মালাক্কা (শহর)

মালাক্কা মালয়েশিয়ার শহর ও সমুদ্রবন্দর এবং মালাক্কা অঙ্গরাজ্যের রাজধানী। শহরটি মালয় উপদ্বীপের দক্ষিণ-পূর্ব উপকূলে, ভারত মহাসাগর ও দক্ষিণ চীন সাগরকে সংযোগকারী মালাক্কা প্রণালীর তীরে অবস্থিত। আনুমানিক ১৪০৩ খ্রিষ্টাব্দে মালয়ের জনৈক পলাতক রাজা এই শহরটি প্রতিষ্ঠা করেন। অচিরেই এটি দক্ষিণ-পূর্ব এশিয়ার একটি সমৃদ্ধ বাণিজ্যকেন্দ্রে পরিণত হয়। পালতোলা জাহাজের যুগের সময় মালাক্কা শহর ছিল মালয় উপদ্বীপের সবচেয়ে ব্যস্ত বন্দরগুলির একটি। কিন্তু মালাক্কা পোতাশ্রয়টি আধুনিক সমুদ্রগামী জাহাজগুলির জন্য উপযুক্ত নয় বলে বর্তমানে বন্দরের কর্মকাণ্ড উপকূলীয় বাণিজ্যের মধ্যেই সীমিত।
১৫শ শতকে মালাক্কার রাজারা মালয় উপদ্বীপের অধিকাংশ এবং সুমাত্রা দ্বীপের উপর নিয়ন্ত্রণ স্থাপন করেন। মালাক্কার মধ্য দিয়েই মালয় অঞ্চলে ইসলামের প্রচার ও প্রসার ঘটে। নৌপর্যটক আফঁসু দি আলবুকের্কির (Afonso de Albuquerque) নেতৃত্বে পর্তুগিজেরা ১৫১১ খ্রিষ্টাব্দে এই শহর দখল করে। পর্তুগিজ শাসনের সময় সেন্ট ফ্রান্সিস জেভিয়ার এখানে খ্রিস্টধর্ম প্রচার করেন। ১৬৪১ সালে ওলন্দাজরা শহরটি দখল করে। তখন থেকে ১৮২৪ সাল পর্যন্ত শহরটি ওলন্দাজদের নিয়ন্ত্রণে ছিল, তবে মাঝে ১৭৯৫-১৮০২ এবং ১৮১১-১৮১৮, এই দুই সময়ে এটি ব্রিটিশদের অধীনে ছিল। ১৮২৪ সালের পর সুমাত্রা দ্বীপের বেনকুলেন (বর্তমান বেংকুলু) শহরের বিনিময়ে যুক্তরাজ্যে ওলন্দাজদের কাছ থেকে নিয়ে নেয়। সিঙ্গাপুরের উন্নতির সাথে সাথে মালাক্কা শহরের অবনতি ঘটতে থাকে। ১৮২৬ থেকে ১৯৪৬ সাল পর্যন্ত মালাক্কা শাসনের কাজ পেনাং ও সিঙ্গাপুরের সাথে একত্রে পরিচালিত হত।
বর্তমানে এখানে সাড়ে চার লক্ষ লোকের বাস।
মালাক্কা প্রণালি

মালাক্কা প্রণালি (, ; Jawi: سلت ملاک) দক্ষিণ-পূর্ব এশিয়াতে মালয় উপদ্বীপ এবং ইন্দোনেশিয়ার সুমাত্রা দ্বীপের মধ্যে অবস্থিত একটি সংকীর্ণ সমুদ্রপ্রণালি। ১৪০০ থেকে ১৫১১ খ্রিষ্টাব্দের মধ্যে দ্বীপমালা উপর শাসিত মালাক্কা সালতানাতের নামে এর নামকরণ করা হয়।
মালাক্কা প্রণালির উত্তরে ভারত মহাসাগরের আন্দামান সাগরকে দক্ষিণে প্রশান্ত মহাসাগরের দক্ষিণ চীন সাগরের সাথে যুক্ত করেছে এবং মালয় উপদ্বীপকে সুমাত্রা দ্বীপ থেকে পৃথক করেছে। প্রণালিটি উত্তর-পশ্চিম থেকে দক্ষিণ-পূর্বে ৮০০ কিলোমিটার দীর্ঘ এবং এর বিস্তার ৬০ কিলোমিটার থেকে ৪৮০ কিলোমিটার হতে পারে। প্রণালিটির দক্ষিণ প্রান্তে অনেকগুলি দ্বীপ আছে। এই প্রণালিটি বিশ্বের সবচেয়ে গুরুত্বপূর্ণ জাহাজগামী সমুদ্রপথের একটি, ইউরোপ ও পূর্ব এশিয়ার মধ্যকার সমুদ্র বাণিজ্য এর মধ্য দিয়ে সংঘটিত হয়। মালাক্কা প্রণালির উপকূলে অবস্থিত প্রধান বন্দরগুলির মধ্যে আছে মালয় উপদ্বীপের পেনাং (প্রাক্তন জর্জটাউন), পোর্ট সোয়েটেনহাম ও মালাক্কা, এবং সুমাত্রা দ্বীপের বেলাওয়ান বন্দর। সিঙ্গাপুর এই প্রণালির দক্ষিণতম প্রান্তে অবস্থিত।
মালয় উপদ্বীপ

মালয় উপদ্বীপ (, ) পশ্চিমে ভারত মহাসাগরের আন্দামান সাগর ও মালাক্কা প্রণালী এবং পূর্বে থাই উপসাগর ও দক্ষিণ চীন সাগরের মধ্যে অবস্থিত এশিয়া মহাদেশের সর্বদক্ষিণ প্রান্ত। এটি ১৩°৩০’ উত্তর অক্ষাংশ থেকে মোটামুটি দক্ষিণে ১°২২’ উত্তর অক্ষাংশ পর্যন্ত বিস্তৃত। এর দক্ষিণ প্রান্তে সিঙ্গাপুর প্রণালী অবস্থিত।
এর আয়তন আনুমানিক ৭০ হাজার বর্গমাইল। উত্তরে ক্রা স্থলযোজক থেকে দক্ষিণে সিঙ্গাপুর পর্যন্ত এর দৈর্ঘ্য প্রায় ১,২০০ কিলোমিটার। এর সর্বোচ্চ বিস্তার প্রায় ৩২০ কিলোমিটার; সংকীর্ণতম অংশ ক্রা স্থলযোজকের সর্বনিম্ন বিস্তার প্রায় ৬৪ কিলোমিটার। রাজনৈতিকভাবে মালয় উপদ্বীপের উত্তর ভাগ মিয়ানমার ও থাইল্যান্ডের অন্তর্ভুক্ত এবং দক্ষিণ ভাগ মালয়েশিয়ার অন্তর্গত। দক্ষিণতম প্রান্তটি সিঙ্গাপুরের অন্তর্গত।
উপদ্বীপের দৈর্ঘ্য বরাবর একটি বিচ্ছিন্ন পর্বতমালা বিস্তৃত। পর্বতমালাটির সর্বোচ্চ শৃঙ্গের নাম গুনোং তাহান, যার উচ্চতা ২,১৮৭ মিটার। উপদ্বীপটির প্রায় অর্ধেক জুড়ে রয়েছে ঘন, জীববৈচিত্র্যে পূর্ণ অতিবৃষ্টি অরণ্য, যদিও অরণ্যটি বর্তমানে কৃষি ও অন্যান্য বাণিজ্যিক কর্মকাণ্ডের কারণে হুমকির সম্মুখীন। এখানকার প্রাণীগুলি বোর্নিও ও সুমাত্রা দ্বীপের মত, তবে এখানে হাতি, গণ্ডার এবং বাঘেরও দেখা মেলে। উপদ্বীপটি খনিজ সম্পদে সমৃদ্ধ। এটি পৃথিবীর প্রধানতম টিন উৎপাদনকারী অঞ্চল। অন্যান্য খনিজের মধ্যে সোনা ও রূপা গুরুত্বপূর্ণ। এখানকার ৯০% লোক কৃষিজীবী। রবার ও চা প্রধান অর্থকরী কৃষিদ্রব্য। অন্যান্য কৃষিদ্রব্যের মধ্যে আছে নারকেলের শুকনো শাঁস, নারকেল তেল, পাম তেল, টাপিওকা, চীনাবাদাম, আনারস ও কলা। ধান এখানকার প্রধান খাদ্যশস্য। মালয় উপদ্বীপটি এশিয়ার মূল ভূখণ্ড এবং ইন্দোনেশিয় দ্বীপপুঞ্জের মধ্যে প্রাকৃতিক ও সাংস্কৃতিক সেতুবন্ধন হিসেবে বিদ্যমান।
সল্ট (২০১০-এর চলচ্চিত্র)

সল্ট () হচ্ছে ২০১০ সালে মুক্তিপ্রাপ্ত একটি মার্কিন থ্রিলার চলচ্চিত্র। চলচ্চিত্রটি পরিচালনা করেছেন ফিলিপ নয়েস এবং এর চিত্রনাট্য লিখেছেন কার্ট উইমার ও ব্রায়ান হেলজেল্যান্ড। চলচ্চিত্রটিতে মূল ভূমিকায় অভিনয় করেছেন অ্যাঞ্জেলিনা জোলি, লিয়েভ শ্রাইবার, চিউওয়েটাল এজিওফর, অগাস্ট ডিয়েল, ও ড্যানিয়েল ওলব্রিচস্কি। জোলি এখানে সল্টের ভূমিকায় অভিনয় করেন। সল্ট একজন কেজিবি স্লিপার এজেন্ট। চলচ্চিত্রটির চিত্রনাট্য প্রথমত টম ক্রুজকে কেন্দ্র করে লেখা হলেও পরবর্তীকালে নাম ভূমিকায় জোলি অভিনয় করায় পুরো চিত্রনাট্যটি নতুন করে লেখা হয়।
চলচ্চিত্রটি দৃশ্যধারণের কাজ হয়, ওয়াশিংটন ডি.সি., নিউ ইয়র্ক সিটির বিভিন্ন স্থানে, এবং অলব্যানিতে। ২০০৯-এর মার্চ থেকে জুন পর্যন্ত দৃশ্যধারণের কাজ চলে। ২০১০ সালের ২৩ জুলাই চলচ্চিত্রটি যুক্তরাষ্ট্রে মুক্তি পায়, এবং যুক্তরাজ্য মুক্তি পায় ঐ বছরেরই ১৮ আগস্ট।
ইন্টারন্যাশনাল বিজনেস টাইমস

ইন্টারন্যাশনাল বিজনেজ টাইমস () একটি ব্যবসা-বাণিজ্য ভিত্তিক, অনলাইন গ্লোবাল সংবাদপত্র। বিশ্বের ১২টি দেশের ৮টি ভাষায় এর প্রায় ১৩টি সংস্করণ প্রকাশিত হয়। এটি বিশ্বের সবচেয়ে জনপ্রিয় দশটি ব্যবসা-বাণিজ্য সম্পর্কিত সংবাদপত্রগুলোর একটি।
পত্রিকাটিকে অনকে সময় ছোট করে আইবিটাইমস নামেও সম্বোধন করা হয়। মূলত যে বিষয়ে সংবাদপত্রটি খবর ও তথ্য প্রকাশ করে তা মধ্যে আছে, বিশ্বের ভূ-রাজনৈতিক স্থানের বিভিন্ন রকম ব্যবসায়িক প্রস্তাব, বিশ্লেষণ, ও মতামত। এছাড়াও আছে বৈশ্বিক অর্থনীতি, বাজার, ছোট ও বড় ব্যবসায়িক প্রতিষ্ঠানগুলোর তালিকা, বিজ্ঞান ও প্রযুক্তি, এবং ব্যবসায়িক জীবন ও সংস্কৃতি।
বিশ্বব্যাপী বিস্তারিতভাবে সংবাদ পৌঁছে দেবার লক্ষ্যকে সামনে রেখে প্রত্রিকাটি ২০০৫ সালে এটির ওয়েবসাইট চালু করে। এটি একটি বেসরকারি কোম্পানি দ্বারা পরিচালিত হয়, এবং এর সর্বময় ক্ষমতার অধিকারী হচ্ছে প্রতিষ্ঠানটির পরিচালক বোর্ড। নিউ ইয়র্কের ওয়াল স্ট্রিটে পত্রিকাটির সদরদপ্তর অবস্থিত।
২০০৮ গ্রীষ্মকালীন অলিম্পিকে সাঁতার – পুরুষদের ২০০ মিটার ফ্রিস্টাইল

২০০৮ অলিম্পিক গেমসে পুরুষদের ২০০মিটার ফ্রিস্টাইল বিভাগের প্রতিযোগিতা আগস্টের ১০ ও ১২ তারিখের মধ্যে বেইজিং ন্যাশনাল অ্যাকুয়াটিক সেন্টারে অনুষ্ঠিত হয়। সাঁতারের এই বিভাগ একটি ফ্রিস্টাইল সাঁতার প্রতিযোগিতা, মানে এখানে সাঁতারকাটার পদ্ধতির ( যেমন ব্যাকস্ট্রোক, ব্রেস্টস্ট্রোক ও বাটারফ্লাই বিভাগ)কোনো বাধ্যবাধকতা থাকে না। প্রায় সব সাঁতারুই ফ্রন্ট ক্রল বা তার কোনো বিকল্প পদ্ধতির প্রয়োগ করে থাকে। যেহেতু, অলিম্পিকে সাঁতারের পুলের দৈর্ঘ্য ৫০মিটার হয়, এই প্রতিযোগিতায় পুলটি চারবার পার করতে হয়।
সেমিফাইনাল ও ফাইনাল ছাড়া সর্বমোট আটটি হিট অনুষ্ঠিত হয় এবং প্রায় প্রতিটিতেই সর্বোচ্চ সংখ্যক সাঁতারু (আটজন) অংশগ্রহণ করেন। একক হিটের ফলের ওপর একজন সাঁতারুর অগ্রবর্তী হওয়া নির্ভর করে না। সামগ্রিক ভাবে সেরা সময় করা প্রথম ষোলজন সাঁতারুকে সেমিফাইনালের জন্য বাছাই করা হয়। এরপর দুটি সেমিফাইনাল হিটে সেই ষোলজন প্রতিযোগীকে ৮ জন করে ভাগ করে দেওয়া হয়। এক্ষেত্রেও সেমিফাইনালদ্বয়ের সামগ্রিক ভাবে সেরা সময় করা ৮জনকে নিয়ে ফাইনাল হিট হয়। সেখানে অবশেষে এই আটজন প্রতিযোগী পদকের উদ্দেশ্যে প্রতিদ্বন্দ্ব্বিতা করে।
২০০৮ গেমসে যোগ্যতা অর্জনের মাপকাঠি ছিল ১:৪৮.৭২সেকেন্ড(A মান) এবং ১:৫২.৫৩সেকেন্ড (B মান)। যে সকল NOC-এর দুই বা ততোধিক সাঁতারু A মানের তারা যে কোনো দুজন A মানের প্রতিযোগীকে পাঠাতে পারে; অন্যথায়, তারা একজন B মানের সাঁতারুকে পাঠাতে পারে।
এই প্রতিযোগিতার আগে বিশ্ব ও অলিম্পিক রেকর্ড নিচে দেওয়া হল।
এই অলিম্পিকে যে সব রেকর্ড গড়া হয় সেগুলি নিচে দেওয়া হল।
স্বামী অভেদানন্দ

স্বামী অভেদানন্দ (২ অক্টোবর, ১৮৬৬ – ৮ সেপ্টেম্বর, ১৯৩৯) ছিলেন রামকৃষ্ণ পরমহংসের একজন সাক্ষাৎশিষ্য। ১৮৯৭ সালে স্বামী বিবেকানন্দ তাকে নিউ ইয়র্ক বেদান্ত সোসাইটির প্রধান নিযুক্ত করে পাশ্চাত্যে বেদান্তের বাণী প্রচার করতে পাঠিয়েছিলেন। বেদান্তের উপর অভেদানন্দ একাধিক গ্রন্থ রচনা এবং পরবর্তীকালে কলকাতা ও দার্জিলিঙে “রামকৃষ্ণ বেদান্ত মঠ” প্রতিষ্ঠা করেছিলেন। তিনি ছিলেন একজন খ্যাতনামা বাগ্মী, বিশিষ্ট লেখক ও যোগী।
স্বামী অভেদানন্দের জন্মগত নাম ছিল কালীপ্রসাদ চন্দ্র। তিনি ১৮৬৬ সালের ২ অক্টোবর উত্তর কলকাতায় জন্মগ্রহণ করেছিলেন। তার পিতার নাম ছিল রসিকলাল চন্দ্র ও মাতার নাম ছিল নয়নতারা দেবী। ১৮৮৪ সালে আঠারো বছর বয়সে স্কুল ফাইনাল পরীক্ষা দেওয়ার পূর্বে দক্ষিণেশ্বরে রামকৃষ্ণ পরমহংসের সঙ্গে তার সাক্ষাৎ ঘটে। ১৮৮৫ সালের এপ্রিল মাসে গৃহত্যাগ করে তিনি রামকৃষ্ণের কাছে চলে এসেছিলেন। প্রথমে শ্যামপুকুর ও পরে কাশীপুর উদ্যানবাটীতে রামকৃষ্ণের শেষ অসুস্থতার সময় কালীপ্রসাদ তার সঙ্গে ছিলেন।
১৮৮৬ সালে গুরুর মৃত্যুর পর কালীপ্রসাদ বরাহনগর মঠের একটি ঘরে নিজেকে আবদ্ধ করে ধ্যানে ডুবে থাকতে শুরু করেছিলেন। এই জন্য তার গুরুভ্রাতারা তাকে "কালী তপস্বী" নাম দিয়েছিলেন। রামকৃষ্ণের মৃত্যুর পর তিনি স্বামী বিবেকানন্দ ও অন্যান্য গুরুভ্রাতাদের সঙ্গে সন্ন্যাস গ্রহণ করেছিলেন। সন্ন্যাস জীবনে তার নাম হয়েছিল "স্বামী অভেদানন্দ"।
এরপর দশ বছর তিনি ভিক্ষোপজীবী সন্ন্যাসীর বেশে সমগ্র ভারত ভ্রমণ করেছিলেন। ভ্রমণকালে পওহারী বাবা, ত্রৈলঙ্গ স্বামী ও স্বামী ভাস্করানন্দ প্রমুখ বিশিষ্ট সন্ন্যাসীদের সংস্পর্শে এসেছিলেন অভেদানন্দ। গঙ্গোত্রী ও যমুনোত্রী ভ্রমণ করে তিনি হিমালয়েও কিছুকাল সাধনা করেন।
১৮৯৬ সালে লন্ডনে অবস্থানকালে স্বামী বিবেকানন্দ তাকে ডেকে পাঠিয়ে পাশ্চাত্যে বেদান্তের বাণী প্রচারের কাজে নিযুক্ত করেছিলেন। ১৮৯৭ সালে অভেদানন্দ মার্কিন যুক্তরাষ্ট্রে গমন করেছিলেন। সেদেশে স্বামী বিবেকানন্দের নির্দেশ অনুযায়ী তিনি নিউ ইয়র্ক বেদান্ত সোসাইটির ভার গ্রহণ করেছিলেন। এই সোসাইটির মাধ্যমে তিনি বেদান্ত ও রামকৃষ্ণ পরমহংসের বাণী প্রচার করতেন। সুদীর্ঘ ২৫ বছর ধরে তিনি মার্কিন যুক্তরাষ্ট্র, কানাডা, মেক্সিকো, জাপান ও হংকং ভ্রমণ করে সফলভাবে বেদান্তের বাণী প্রচার করতে সক্ষম হয়েছিলেন। অবশেষে ১৯২১ সালে হোনোলুলুতে প্যান-প্যাসিফিক এডুকেশন কনফারেন্সে যোগদানের পর তিনি ভারতে প্রত্যাবর্তন করেন।
১৯২২ সালে অভেদানন্দ পদব্রজে হিমালয় পার হয়ে তিব্বতে গিয়েছিলেন। সেখানে তিনি বৌদ্ধ দর্শন ও লামাবাদ অধ্যয়ন করেছিলেন। হিমিস গুম্ফায় তিনি যিশুর অজ্ঞাত বছরগুলি সংক্রান্ত একটি পাণ্ডুলিপি আবিষ্কার করেছিলেন। এই পাণ্ডুলিপিটি রামকৃষ্ণ বেদান্ত মঠ প্রকাশিত "স্বামী অভেদানন্দ'স জার্নি ইনটু কাশ্মীর অ্যান্ড টিবেট" গ্রন্থের অন্তর্ভুক্ত করা হয়েছে।
১৯২৩ সালে কলকাতায় তিনি "রামকৃষ্ণ বেদান্ত সোসাইটি" স্থাপন করেছিলেন। ১৯২৪ সালে তিনি দার্জিলিঙে স্থাপন করেছিলেন "রামকৃষ্ণ বেদান্ত মঠ"। ১৯২৭ সালে তিনি রামকৃষ্ণ বেদান্ত সোসাইটির মুখপত্র "বিশ্ববাণী" পত্রিকাটি চালু করেছিলেন। ১৯২৭ থেকে ১৯৩৮ সাল পর্যন্ত তিনিই এই পত্রিকাটি সম্পাদনা করতেন। এই পত্রিকাটি আজও প্রকাশিত হয়ে থাকে। ১৯৩৬ সালে রামকৃষ্ণ পরমহংসের জন্মশতবর্ষ উপলক্ষে তিনি কলকাতার টাউন হলে বিশ্বধর্মমহাসভার পৌরোহিত্য করেছিলেন।
১৯৩৯ সালের ৮ সেপ্টেম্বর দার্জিলিঙের রামকৃষ্ণ বেদান্ত মঠে অভেদানন্দ দেহরক্ষা করেন। মৃত্যুকালে তিনিই ছিলেন রামকৃষ্ণ পরমহংসের শেষ সাক্ষাৎশিষ্য।
বিদ্রোহী পদ্মা

বিদ্রোহী পদ্মা এটি ২০০৬ সালে মুক্তিপ্রাপ্ত একটি বাংলাদেশী চলচ্চিত্র। আকসার ইবনে শাইখ এর উপন্যাস "বিদ্রোহী পদ্মা" অবলম্বনে বাংলাদেশের স্বনামধন্য চলচ্চিত্র নির্মাতা বাদল খন্দকার ছবিটি পরিচালনা করেন। এবং বাংলাদেশী বাংলা স্যাটেলাইট টিভি চ্যানেল এনটিভি ছবিটি প্রযোজনা করে। ছবির প্রধান চরিত্রগুলোতে অভিনয় করেন ইলিয়াস কাঞ্চন, চম্পা, রিয়াজ, পপি, শামস সুমন ও শহীদুল আলম সাচ্চু।
আমাদের সভ্যতা, সাহিত্য, সংস্কৃতি ও সত্বার গভীরে মিশে আছে পদ্মা নদী। পদ্মা বাংলাদেশের প্রধান নদী। পলি বিধৌত এই জনপদের মানুষের জীবন যুদ্ধের প্রতীক পদ্মা। পদ্মা মানুষের বুকে রোপিত করে দেয় অন্যায়ের বিরুদ্ধে বিদ্রোহের বীজ। পদ্মা মানুষের জীবনাচার, হাসিকান্না, সুখ-দুঃখ, নিয়ে বিদ্রোহী পদ্মার কাহিনী। সৃষ্টিক্তার গড়া পদ্মা নদী চর নিয়ে শোষক ও শোষিতের রক্ত ঝরা লড়াই। দখলদার জমিদার তার নিয়ন্ত্রণ প্রতিষ্ঠার জন্য যে কোন অন্যায় করতে পিছপা হয় না। প্রয়োজনে সে ব্রিটিশদের ধারাবাহিকতায় হিন্দু মুসলমানদের মধ্যে দাঙ্গা বাধিয়ে দেয়। এই সব অন্যায়ের তথা চর দখল, নারীদের প্রতি অত্যাচার, প্রতিবাদ করে তারই এক সময়ের লাঠিয়াল “রহমত” (ইলিয়াস কাঞ্চন)। তার সাথে একাত্ম হয়ে যায় গ্রামের স্কুল শিক্ষক “রকিবুল” (শামস সুমন) ও গায়েন “রাজু” (রিয়াজ) এই দুজন। তারা ধীরে ধীরে গ্রামের মানুষদের প্রতিবাদের মানষিকতা জাগিয়ে তোলে। শোষিত গ্রামবাসী বুঝতে শেখে কোনটা অন্যায় আর কোনটা ন্যায়। তারা প্রতিবাদী হতে শেখে একদিন জোটবদ্ধ হয়ে শোষক ও অত্যাচারী জমিদারের উপর আঘাত হানে। অবশেষে সত্যের ও ন্যায়ের বিজয় হয়। এই সত্যের প্রতীক হিসেবে পদ্মার বুকে নতুন চর জেগে উঠে। সাধারণ মানুষ আবার নতুন করে বাঁচার স্বপ্ন দেখে।
বিদ্রোহী পদ্মা ছবির সংগীত রচনা করছেন বাংলেদেশের বিখ্যাত গীতিকার গাজী মাজহারুল আনোয়ার। এবং সংগীত পরিচালনা করেন আলাউদ্দিন আলী।
! ট্র্যাক !! গান !! কণ্ঠশিল্পী !! নোট
রানীকুঠির বাকী ইতিহাস

রানীকুঠির বাকী ইতিহাস ২০০৬ সালে মুক্তিপ্রাপ্ত একটি বাংলাদেশী চলচ্চিত্র। ছবিটি পরিচালনা করেন সামিয়া জামান। বাংলাদেশী স্যাটেলাইট টিভি চ্যানেল এনটিভি ছবিটি প্রযোজনা করে, এটি এনটিভির দ্বিতীয় প্রযোজনার ছবি। চলচ্চিত্রটি ২০০৬ সালের ৬ জুন মুক্তি পায়। ছবির প্রধান চরিত্রগুলোতে অভিনয় করেন ফেরদৌস, পপি, আলমগীরসহ আরও অনেকে।
মম ও রুদ্রর বিয়ে হয় খুব অল্প পরিচয়ে। তার পরপরই রুদ্রর কাজের সূত্রে মফস্বলে নির্জনতায় ঘেরা রোমান্টিক পরিবেশে জীবন শুরু করে। বাড়িটার প্রতি মমর এক বিশেষ আকর্ষণ। প্রথম থেকে বাড়িটাকে ওর খুব পরিচিত মনে হয়েছে। নানা ঘটনার মধ্য দিয়ে মম এক সময় বুঝতে পারে সে এ বাড়িতে নিশ্চয়ই কখনো ছিলো কিন্ত ওর কাছে বাড়িটার কোন স্মৃতি নেই। মা ছোট বেলায় ওকে ফেলে অন্যের সাথে পালিয়ে যায়, বাবাও তার পরপরই মারা যায়। প্রথম ঘটনাটি লজ্জার আর দ্বিতীয়টি দুঃখের। সেজন্যেই বোধহয় ওর আত্মীয়রা ওকে হোস্টেলে রেখে মোটামুটি দায়িত্বের সাথে মানুষ করলেও ছোটবেলার কোন ঘটনা স্পষ্ট করে তাকে কিছু জানায়নি।
মমর কাছে বাড়িটা খুব ভাল লাগলেও, মাঝে মাঝে সে একটু ভয়ও পাচ্ছিল। এক সময় বিষয়টি একটু গুরুতর রূপ নিল যখন সে সিঁড়ির কাছে স্পষ্ট এক মহিলার মৃতদেহ দেখতে শুরু করল। এটাকি তার কোন স্মৃতি নাকি স্রেফ কল্পনা? সত্যি এ বাড়িতে কোন মহিলা খুন হয়েছিল? যদি হয়ে থাকে, কি তার পরিচয়? কে খুন করল তাকে? কেন খুন করল? এ বাড়িকে ঘিরে কোন খুনের কথা কেউ তাদের বলেনি, তবে...?
যখন জানা গেল, মম সত্য এ বাড়িতে খুব ছোটবেলায় ছিল, তখন রুদ্র বুঝতে পারল রহস্যের চাবিকাঠি লুকিয়ে আছে মমরই অতীতে। তারা বিশ বছর আগের স্থানীয় মানুষগুলোকে খুঁজে বের করা শুরু করল।
খোঁজখবর করতে গিয়ে মম আর রুদ্র বুঝতে পারল, মৃতদেহের রহস্য তারা হয়তো সমাধান করতে পারবে, কিন্ত সে সত্য ভয়ঙ্কর হতে পারে। মম কি সেই নিষ্ঠুর সত্যের মুখোমুখি হতে পারবে? নাকি বিশ বছর আগের খুনের কিনারা করতে গিয়ে মমর জীবন বিপন্ন হয়ে পড়বে?
রানীকুঠির বাকী ইতিহাস ছবির সংগীত রচনা করেছেন বাংলাদেশের বিখ্যাত গীতিকার কবির বকুল এবং সংগীত পরিচালনা করেন জনপ্রিয় কণ্ঠশিল্পী ও সংগীত পরিচালক এস আই টুটুল।
বঙ্গভাষা (কবিতা)

মাইকেল মধুসূদন দত্ত রচিত ‘বঙ্গভাষা’ কবিতাটি ‘চতুর্দশপদী-কবিতাবলী’ গ্রন্থ থেকে গৃহীত হয়েছে। ফ্রান্সের ভার্সাই নগরে অবস্থানকালে ১৮৬৫ খ্রিষ্টাব্দে তিনি সনেট রচনায় ব্রতী হন, এই রচনাসমূহ ‘চতুর্দশপদী-কবিতাবলী’ গ্রন্থে সংকলিত হয়ে ১৮৬৬ খ্রিষ্টাব্দে প্রকাশিত হয়। তবে আলােচ্য কবিতাটি প্রথমে ১৮৬০ খ্রিষ্টাব্দের সেপ্টম্বর-অক্টোবর মাসে কবিমাতৃভাষা’ নামে লিখিত হয়েছিল, এটি পুণর্লিখিত হয়ে বঙ্গভাষা’ নামে উক্ত গ্রন্থভুক্ত হয়। 
বঙ্গভাষা 
কবি : মাইকেল মধুসূদন দত্ত
http://bibidho.com/question/123/
পশ্চিমবঙ্গে খ্রিস্টধর্ম

ভারতের পশ্চিমবঙ্গে খ্রিস্টধর্ম হল একটি সংখ্যালঘু ধর্মবিশ্বাস। ২০০১ সালের জনগণনা অনুসারে, পশ্চিমবঙ্গে বসবাসকারী খ্রিস্টানদের সংখ্যা ৫১৫,১৫০ (মোট জনসংখ্যার ০.৬%)। তফসিলি উপজাতিগুলির মধ্যে খ্রিস্টান জনসংখ্যার হার ৬.১%। মাদার টেরিজা কলকাতায় খ্রিস্টধর্ম প্রচারে নিবেদিত থাকলেও খ্রিস্টধর্ম এখানে সংখ্যালঘু ধর্মবিশ্বাসই রয়ে গেছে।
পশ্চিমবঙ্গে খ্রিস্টধর্মের আগমন ঘটেছিল খ্রিস্টীয় ষোড়শ শতাব্দীতে। এই শতাব্দীতেই পর্তুগিজেরা হুগলি জেলার ব্যান্ডেলে একটি বসতি স্থাপন করেছিল। ১৫৯৯ খ্রিষ্টাব্দে তারা ব্যান্ডেল গির্জা প্রতিষ্ঠা করেছিল। এই গির্জাটিই সম্ভবত পশ্চিমবঙ্গের প্রথম গির্জা। ১৬৩২ খ্রিষ্টাব্দে হুগলি লুণ্ঠনের সময় এই গির্জাটি ভষ্মীভূত হয়। ১৬৬০ খ্রিষ্টাব্দে গির্জাটি আবার পুনর্নির্মাণ করা হয়েছিল।
ব্যাপটিস্ট মিশনারি সোসাইটির প্রতিষ্ঠাতা উইলিয়াম কেরি ১৭৯৩ খ্রিষ্টাব্দে ভারতে এসেছিলেন। ব্রিটিশ ইস্ট ইন্ডিয়া কোম্পানি তার বিরুদ্ধাচারণ শুরু করলে তিনি শ্রীরামপুরের ড্যানিশ উপনিবেশে ধর্মপ্রচারক হিসাবে কাজ শুরু করেন। তিনি বাংলা (১৮০৯ খ্রিষ্টাব্দে সম্পূর্ণ) ও সংস্কৃতে (১৮১৮ খ্রিষ্টাব্দে সম্পূর্ণ) বাইবেল অনুবাদ করেছিলেন। তিনি কৃষ্ণ পাল নামে এক বাঙালিকে সর্বপ্রথম খ্রিস্টধর্মে দীক্ষিত করেছিলেন। কৃষ্ণ পাল ধর্মান্তরিত হওয়ার পর জাতিভেদ প্রথা অস্বীকার করেছিলেন। ১৮১৮ খ্রিষ্টাব্দে মিনিস্ট্রির কাজে স্থানীয় ধর্মান্তরিতদের প্রশিক্ষিত করে তোলার লক্ষ্যে তিনি শ্রীরামপুর কলেজ প্রতিষ্ঠা করেছিলেন।
সেন্ট পলস ক্যাথিড্রাল, কলকাতা হল চার্চ অফ নর্থ ইন্ডিয়ার অধীনস্থ কলকাতা ডায়োসিসের (১৮১৩) প্রধান কেন্দ্র। কলকাতা রোমান ক্যাথলিক আর্চডায়োসিস (১৮৩৪) হল পশ্চিমবঙ্গের রোমান ক্যাথলিক যাজকপ্রদেশ (ইকলেসিয়াস্টিক্যাল প্রভিন্স)।
অন্যান্য সম্প্রদায়গুলি হল:
হারানো দিন

হারানো দিন ১৯৬১ সালে মুক্তিপ্রাপ্ত একটি পাকিস্তানি বাংলা ভাষার চলচ্চিত্র। ছবিটি পরিচালনা করেছেন মুস্তাফিজ। একটি জমিদার বাড়ির কৃত রক্ষিতার নিষ্পাপ জীবনের কিছু করুণ দৃশ্য তুলে ধরা হয়েছে এই ছবিতে। এবং এটিই প্রথম বাংলা ছবি হিসেবে এক সিনেমায় টানা ২৫ সপ্তাহ প্রদর্শনের রেকর্ডের কৃতি লাভ করে। ছবির মূল ভূমিকায় অভিনয় করেছে রহমান, শবনম, গোলাম মোস্তফা, সুভাষ দত্ত এবং শিরিন।
“মালা” (শবনম) এক সাপুড়ের পালিত কন্যা, ঐ সাপুড়ে তাকে ছোট বেলায় চুরি করে নিয়ে আসে। মালার নাচে গানে রূপে মুগ্ধ হয়ে জমিদার “বশির চৌধুরী” (গোলাম মোস্তফা) তার পালিত মনিবের কাছ থেকে কিনে নেয়- নিজের লালসার শিকার করতে। জমিদার মালাকে ঘরে আটকে রেখে জোর পুর্বক ধর্ষণ করতে গেলে- মালা আত্মহত্যা করতে চায়, এতে জমিদার এখানেই থেমে যায়। ঘটনাচক্রে মালাকে জমিদার লেখাপড়া শিক্ষিয়ে তার ঘরণী হওয়ার উপযুক্ত করে তোলে, কিন্তু জমিদারের প্রতি মালার ঘৃণা এতে একটুও কমেনা। এদিকে এই গাঁয়ের ছেলে “কামাল” (রহমান) শহরে লেখাপড়া শেষ করে এলে- একদিন কামালের বাঁশির সুরে মালা মুগ্ধ হয়ে তাকে আমন্ত্রণ জানায় জমিদার বাড়িতে আসতে তার বাঁশি শোনার জন্য। এবারও কামালের বাঁশির সুরে মালা হারিয়ে যায় সুরের মাঝে। জমিদার একদিন এক সফরে গেলে- কামাল আর মালার সম্পর্ক ধীরে ধীরে প্রেমে রূপ নেয়, এবং ওরা দুজন মাঝে মাঝেই জমিদারের চোখকে ফাঁকি দিয়ে দেখা করতো। জমিদার কামাল আর মালাকে একদিন ধরে ফেলে এবং কামালকে মেরে মালাকে নিয়ে যায়। পরে মালাকে জোর করে বিয়ে করতে চায়, কিন্তু মালা কিছুতেই রাজি হয়না। কামাল লুকিয়ে মালার সাথে পুনরায় দেখা করতে এলে জমিদার টের পেয়ে- ধরে ফেলে এবং পিটিয়ে বের করে দেয়। ওরা দুজন আবার গোপনে যোগাযোগ করে পালিয়ে যেতে থাকে নৌকায় করে, আর এদিকে জমিদার ওদেরকে পালিয়ে যেতে সাহায্য করায় দাসিকে হত্যা করে ওদের পিছু নেয় আরেক নৌকায়, কিন্তু মাঝ নদীতে গিয়ে নৌকা ডুবে মারা যায় জমিদার।
---আর এই হলো জমিদার বাড়ির হারানো দিনের গল্প।
হারানো দিন ছবির গীতিকার কবি আজিজুর রহমান এবং সংগীত পরিচালনা করেন বিখ্যাত সংগীত পরিচালক রবিন ঘোষ।
! ট্র্যাক !! গান !! কণ্ঠশিল্পী !! নোট
২০০৮ গ্রীষ্মকালীন অলিম্পিকে সাঁতার – মহিলাদের ২০০ মিটার ফ্রিস্টাইল

২০০৮ অলিম্পিক গেমসে মহিলাদের ২০০মিটার ফ্রিস্টাইল বিভাগের প্রতিযোগিতা আগস্টের ১১ ও ১৩ তারিখের মধ্যে বেইজিং ন্যাশনাল অ্যাকুয়াটিক সেন্টারে অনুষ্ঠিত হয়। সাঁতারের এই বিভাগ একটি ফ্রিস্টাইল সাঁতার প্রতিযোগিতা, মানে এখানে সাঁতারকাটার পদ্ধতির (যেমন ব্যাকস্ট্রোক, ব্রেস্টস্ট্রোক ও বাটারফ্লাই বিভাগ) কোনো বাধ্যবাধকতা থাকে না। প্রায় সব সাঁতারুই ফ্রন্ট ক্রল বা তার কোনো বিকল্প পদ্ধতির প্রয়োগ করে থাকে। যেহেতু, অলিম্পিকে সাঁতারের পুলের দৈর্ঘ্য ৫০মিটার হয়, এই প্রতিযোগিতায় পুলটি চারবার পার করতে হয়।
সেমিফাইনাল ও ফাইনাল ছাড়া সর্বমোট ছয়টি হিট অনুষ্ঠিত হয় এবং প্রায় প্রতিটিতেই সর্বোচ্চ সংখ্যক সাঁতারু (আটজন) অংশগ্রহণ করেন। একক হিটের ফলের ওপর একজন সাঁতারুর অগ্রবর্তী হওয়া নির্ভর করে না। সামগ্রিক ভাবে সেরা সময় করা প্রথম ষোলজন সাঁতারুকে সেমিফাইনালের জন্য বাছাই করা হয়। এরপর দুটি সেমিফাইনাল হিটে সেই ষোলজন প্রতিযোগীকে ৮ জন করে ভাগ করে দেওয়া হয়। এক্ষেত্রেও সেমিফাইনালদ্বয়ের সামগ্রিক ভাবে সেরা সময় করা ৮জনকে নিয়ে ফাইনাল হিট হয়। সেখানে অবশেষে এই আটজন প্রতিযোগী পদকের উদ্দেশ্যে প্রতিদ্বন্দ্ব্বিতা করে।
২০০৮ গেমসে যোগ্যতা অর্জনের মাপকাঠি ছিল ১:৫৯। ৩০ সেকেন্ড (এ মান) এবং ২:০৩.৫০সেকেন্ড (বি মান)। যে সকল NOC-এর দুই বা ততোধিক সাঁতারু A মানের তারা যে কোনো দুজন A মানের প্রতিযোগীকে পাঠাতে পারে; অন্যথায়, তারা একজন B মানের সাঁতারুকে পাঠাতে পারে।
এই প্রতিযোগিতার আগে বিশ্ব ও অলিম্পিক রেকর্ড নিচে দেওয়া হল।
এই অলিম্পিকে যে সব রেকর্ড গড়া হয় সেগুলি নিচে দেওয়া হল।
২০০৮ গ্রীষ্মকালীন অলিম্পিকে সাঁতার – পুরুষদের ৪০০ মিটার ফ্রিস্টাইল

২০০৮ অলিম্পিক গেমসে পুরুষদের ৪০০মিটার ফ্রিস্টাইল বিভাগের প্রতিযোগিতা আগস্টের ৯ ও ১০ তারিখের মধ্যে বেইজিং ন্যাশনাল অ্যাকুয়াটিক সেন্টারে অনুষ্ঠিত হয়। সাঁতারের এই বিভাগ একটি ফ্রিস্টাইল সাঁতার প্রতিযোগিতা, মানে এখানে সাঁতারকাটার পদ্ধতির ( যেমন ব্যাকস্ট্রোক, ব্রেস্টস্ট্রোক ও বাটারফ্লাই বিভাগ)কোনো বাধ্যবাধকতা থাকে না। প্রায় সব সাঁতারুই ফ্রন্ট ক্রল বা তার কোনো বিকল্প পদ্ধতির প্রয়োগ করে থাকে। যেহেতু, অলিম্পিকে সাঁতারের পুলের দৈর্ঘ্য ৫০মিটার হয়, এই প্রতিযোগিতায় পুলটি আটবার পার করতে হয়।
সেমিফাইনাল ও ফাইনাল ছাড়া সর্বমোট পাঁচটি হিট অনুষ্ঠিত হয় এবং প্রায় প্রতিটিতেই সর্বোচ্চ সংখ্যক সাঁতারু (আটজন) অংশগ্রহণ করেন। একক হিটের ফলের ওপর একজন সাঁতারুর অগ্রবর্তী হওয়া নির্ভর করে না। সামগ্রিক ভাবে সেরা সময় করা প্রথম ৮জনকে নিয়ে ফাইনাল হিট হয়। সেখানে অবশেষে এই আটজন প্রতিযোগী পদকের উদ্দেশ্যে প্রতিদ্বন্দ্ব্ব্ব্বিতা করে।
২০০৮ গেমসে যোগ্যতা অর্জনের মাপকাঠি ছিল ৩:৪৯.৯৫সেকেন্ড(A মান) এবং ৩:৫৮.০০সেকেন্ড (B মান)। যে সকল NOC-এর দুই বা ততোধিক সাঁতারু A মানের তারা যে কোনো দুজন A মানের প্রতিযোগীকে পাঠাতে পারে; অন্যথায়, তারা একজন B মানের সাঁতারুকে পাঠাতে পারে।
এই প্রতিযোগিতার আগে বিশ্ব ও অলিম্পিক রেকর্ড নিচে দেওয়া হল।
এই বিভাগে কোনো নতুন অলিম্পিক বা বিশ্ব রেকর্ড স্থাপন হয় নি।
দ্বিতীয় বায়েজীদ

দ্বিতীয় বায়েজীদ (৩ ডিসেম্বর ১৪৪৭ – ২৬ মে ১৫১২) (উসমানীয় তুর্কি: بايزيد ثانى "Bāyezīd-i sānī", তুর্কি:"II. Bayezid" বা "II. Beyazıt") ছিলেন উসমানীয় সুলতান। ১৪৮১ থেকে ১৫১২ সাল পর্যন্ত তিনি রাজত্ব করেছেন। বায়েজীদ সুলতান দ্বিতীয় মুহাম্মদের জ্যেষ্ঠ পুত্র। বায়েজীদ তার শাসনামলে উসমানীয় সাম্রাজ্যের শক্তি বৃদ্ধি করেন। মুসলিমদের তৎকালীন (আল আন্দালুস) স্পেন এর শেষ রাজ্য গ্রানাডা পতনের পর মুসলিমদের নির্বাসন, হত্যাযজ্ঞ আলহাম্বরা ডিক্রি ঘোষণার পর উসমানীয় সাম্রাজ্যে স্পেনের মুসলিম ও ইহুদিদের আশ্রয় ও পুনর্বাসনের ব্যবস্থা করার জন্য তিনি খ্যাত। 
সিংহাসন নিয়ে বায়েজীদের সাথে তার ভাই জেমের প্রতিদ্বন্দ্বীতা তৈরী হয়। জেম সিংহাসন দাবি করে মিশরের মামলুকদের কাছ থেকে সহায়তা চান। জেম বায়েজীদের কাছে পরাজিত হন এবং এরপর রোডসের নাইটদের কাছে আশ্রয় নেন। নাইটরা তাকে পোপ অষ্টম ইনোসেন্টের কাছে সোপর্দ করে। পোপ ইউরোপ থেকে তুর্কিদের তাড়ানোর জন্য জেমকে ব্যবহারের পরিকল্পনা করেছিলেন। কিন্তু পোপের পরিকল্পনা ব্যর্থ হয়।
বায়েজীদ ১৪৮১ সালে উসমানীয় সিংহাসনে বসেন। বায়েজীদ তার পিতার মত প্রাচ্য ও পাশ্চাত্যের সংস্কৃতির পৃষ্ঠপোষক ছিলেন। সাম্রাজ্যের অভ্যন্তরীণ রাজনীতির স্বাভাবিক গতি নিশ্চিত করেছিলেন বলে তিনি "ন্যায়পরায়ণ" নামে পরিচিত হয়েছিলেন। তিনি মোরিয়ার ভেনিসিয়ানদের বিরুদ্ধে অভিযান পরিচালনা করেছেন। ১৫০১ সালে ভেনিসিয়ানদের সাথে যুদ্ধ সমাপ্ত হয় এবং বায়েজীদ সমগ্র পেলোপোনিসের নিয়ন্ত্রণ লাভ করেন। পূর্বাঞ্চলের বিদ্রোহ বায়েজীদের শাসনামলে অস্থিরতা তৈরী করেছিল। এতে অনেক সময় ইরানের শাহ প্রথম ইসমাইল মদদ দিয়েছেন।
১৪৯২ সালের জুলাই স্প্যানিশ ইনকুইজিশনের সময় স্পেনের মুসলিম ও ইহুদিদের বহিষ্কার করা হয়। সেই বছর বহিষ্কৃতদের নিরাপদে উসমানীয় সাম্রাজ্যে আনার জন্য এডমিরাল কামাল রেইসের নেতৃত্বে বায়েজীদ উসমানীয় জাহাজ পাঠান। তিনি উদ্বাস্তুদের স্বাগত জানানোর জন্য সাম্রাজ্য জুড়ে ঘোষণা দেন। উদ্বাস্তুরা উসমানীয় সাম্রাজ্যে বসবাসের অনুমতি পায়। দক্ষ প্রজাদের বহিষ্কার করাকে কেন্দ্র করে তিনি রাজা ফার্ডিনেন্ড ও রাণী ইসাবেলাকে নিয়ে উপহাস করে বলেছিলেন "তোমরা ফার্ডিনেন্ডকে জ্ঞানী শাসক বল, যে নিজের দেশকে দরিদ্র করে আমার দেশকে ধনী করেছে!" সাম্রাজ্যের ইউরোপীয় প্রদেশের গভর্নরদের প্রতি তিনি ফরমান জারি করে ঘোষণা দেন যে স্প্যানিশ উদ্বাস্তুদেরকে শুধু আশ্রয় দিলেই হবে না বরণ তাদের বন্ধুত্বপূর্ণ ও উষ্ণ অভ্যর্থনা জানাতে হবে। আন্দালুসের মুসলিম ও ইহুদিরা উসমানীয় সাম্রাজ্যে নতুন ধ্যানধারণা, প্রক্রিয়া ও হস্তশিল্পের প্রচলন করে সাম্রাজ্যকে সমৃদ্ধ করে। ১৪৯৩ সালে সেফারডিক ইহুদিরা কনস্টান্টিনোপলে প্রথম ছাপাখানা চালু করে।
বায়েজীদের শেষজীবনে তার পুত্র শাহজাদা আহমেদ ও শাহজাদা সেলিমের মধ্যে উত্তরাধিকারের লড়াই শুরু হয়। আহমেদ কারামান শহর অধিকার করে কনস্টান্টিনোপলের দিকে অগ্রসর হন। সেলিম থ্রেসে একটি বিদ্রোহ সংঘটিত করেন কিন্তু বায়েজীদ তাকে পরাজিত করতে সক্ষম হন। ফলে সেলিম ক্রিমিয়া উপদ্বীপে পালিয়ে যান।
সেলিম ক্রিমিয়া থেকে ইয়ানিসারিদের সমর্থনে বায়েজীদকে সিংহাসন ত্যাগে বাধ্য করেন। বায়েজীদ দেমোতিকায় অবসর জীবন যাপনের উদ্দেশ্যে যাত্রা করেন। কিন্তু গন্তব্যে পৌছানোর পূর্বে ১৫১২ সালের ২৬ মৃত্যুবরণ করেন। তাকে ইস্তানবুলের বায়েজীদ মসজিদের পাশে দাফন করা হয়।
এম এ ওয়াজেদ মিয়া

এম এ ওয়াজেদ মিয়া (১৬ ফেব্রুয়ারি ১৯৪২ - ৯ মে ২০০৯) বাংলাদেশের একজন পরমাণু ও পদার্থ বিজ্ঞানী ছিলেন। তিনি বাংলাদেশ পরমাণু শক্তি কমিশনের সাবেক চেয়ারম্যান। তিনি পদার্থ বিজ্ঞান ও রাজনৈতিক ইতিহাস সম্পর্কিত একাধিক বইয়ের প্রণেতা। তিনি গণপ্রজাতন্ত্রী বাংলাদেশ সরকারের সাবেক প্রধানমন্ত্রী শেখ হাসিনার স্বামী।
তার ডাক নাম সুধা মিয়া। তিনি ১৯৪২ খ্রিষ্টাব্দের ১৬ ফেব্রুয়ারি রংপুরের পীরগঞ্জ উপজেলার ফতেহপুর গ্রামে জন্মগ্রহণ করেন। তার বাবা আব্দুল কাদের মিয়া এবং মাতা ময়েজুন্নেসা। তিন বোন ও চার ভাইয়ের মধ্যে তিনি সর্বকনিষ্ঠ। তিনি চককরিম সরকারি প্রাথমিক বিদ্যালয়ে প্রাথমিক শিক্ষা সমাপ্ত করেন। মানসম্মত লেখাপড়ার জন্য তাকে রংপুর জিলা স্কুলে ভর্তি করানো হয়। সেখান থেকেই তিনি "ডিসটিনকশন"সহ প্রথম বিভাগে মেট্রিকুলেশন পাশ করেন।
১৯৫৬ সালে রংপুর জিলা স্কুল থেকে ম্যাট্রিক পাশ করার পর ১৯৫৮ সালে রাজশাহী সরকারি কলেজ থেকে ইন্টারমিডিয়েট পাশ করেন। ১৯৬২ সালে তিনি ঢাকা বিশ্ববিদ্যালয়ে থেকে পদার্থবিজ্ঞানে এমএসসি পাশ করেন। ১৯৬৭ সালে লন্ডনের ডারহাম বিশ্ববিদ্যালয় থেকে ডক্টরেট ডিগ্রি লাভ করেন।
ঢাকা বিশ্ববিদ্যালয়ে পদার্থবিজ্ঞানে পড়ার সময় থেকেই ধীরে ধীরে সংশ্লিষ্ট হতে শুরু করেন রাজনীতির সাথে। ১৯৬১ সালে ফজলুল হক হলের ছাত্র সংসদ নির্বাচনে ছাত্রলীগ থেকে সহ-সভাপতি নির্বাচিত হন তিনি। ঢাকা বিশ্ববিদ্যালয় থেকে পদার্থবিজ্ঞানে এমএসসি পাশ করার পর ১৯৬৩ সালে তৎকালীন পশ্চিম পাকিস্তানের লাহোরে আণবিক শক্তি কমিশনে চাকরিতে যোগ দেন। ১৯৬৭ সালে লন্ডনের ডারহাম বিশ্ববিদ্যালয় থেকে ডক্টরেট ডিগ্রি লাভ করে দেশে ফিরে একই বছরের ১৭ নভেম্বর বঙ্গবন্ধু কন্যা শেখ হাসিনাকে তিনি বিয়ে করেন। স্বৈরশাসনবিরোধী আন্দোলনের কারণে তিনি কিছুদিন কারাবরণ করেন। ১৯৭১ সালে এদেশের স্বাধীনতা সংগ্রাম এবং এর আগে ও পরের রাজনৈতিক প্রেক্ষাপটে তার উপস্থিতি ছিল উল্লেখযোগ্য। ওয়াজেদ মিয়া আণবিক শক্তি কমিশনের চেয়ারম্যান হিসেবে ১৯৯৯ সালে অবসর নেন।
২০০৯ সালের ৯ই মে বিকেল ৪টা ২৫ মিনিটে দীর্ঘদিন কিডনির সমস্যাসহ হৃদরোগ ও শ্বাসকষ্টে ভুগে ঢাকার স্কয়ার হাসপাতালে ৬৭ বছর বয়সে তার মৃত্যু হয়।
এম এ ওয়াজেদ মিয়া স্নাতক পর্যায়ের বিজ্ঞানের ছাত্রদের জন্য দুটি গ্রন্থ রচনা করেছেন। ইংরেজিতে লেখা গ্রন্থদ্বয়ের নাম "ফান্ডামেন্টাল অব থার্মোডায়নামিক্স" এবং "ফান্ডামেন্টাল অব ইলেক্ট্রোম্যাগ্নেটিক্স"। তার অন্যতম গ্রন্থ "বঙ্গবন্ধু শেখ মুজিবকে ঘিরে কিছু ঘটনা ও বাংলাদেশ" ১৯৯৮ খ্রিষ্টাব্দে প্রকাশিত হয়। এই গ্রন্থে বাংলাদেশের বহু রাজনৈতিক ও প্রশাসনিক ঘটনার বর্ণনা রয়েছে। তার আরেকটি গ্রন্থের নাম "বাংলাদেশের রাজনীতি ও সরকারের চালচিত্র" । এটি বাংলাদেশ ইউনিভার্সিটি প্রেস লিমিটেড কর্তৃক ১৯৯৫ খ্রিষ্টাব্দে প্রকাশিত হয়।
বাংলাদেশের রংপুরে অবস্থিত বেগম রোকেয়া বিশ্ববিদ্যালয়ের অধীনে আধুনিক বিজ্ঞানভিত্তিক গবেষণার স্বপ্নদ্রষ্টা ও প্রাণপুরুষ এবং আন্তর্জাতিক খ্যাতিসম্পন্ন বিশিষ্ট পরমাণু বিজ্ঞানী হিসেবে তার স্মৃতিকে স্মরণীয় করে রাখতে ড. ওয়াজেদ রিসার্চ ইনস্টিটিউট প্রতিষ্ঠা করা হয়েছে। বাংলাদেশের ঢাকায় অবস্থিত জাহাঙ্গীরনগর বিশ্ববিদ্যালয়ের অধীনে বিজ্ঞান গবেষণার জন্য দক্ষিণ এশিয়ার সর্ববৃহৎ বিজ্ঞানাগার, এম এ ওয়াজেদ মিয়া বিজ্ঞান গবেষণা কেন্দ্র প্রতিষ্ঠা করা হয়েছে।
নাটোরে প্রস্তাবিত ড. এম এ ওয়াজেদ মিয়া কৃষি বিশ্ববিদ্যালয়, রংপুরে ড. এম এ ওয়াজেদ মিয়া টেক্সটাইল ইঞ্জিনিয়ারিং কলেজ তার নামে প্রতিষ্ঠা করা হয়েছে।
তার নামে ২০১০ সালে এ.কে.এম ফরহাদুল কবির বাংলাদেশ সরকার থেকে অনুমোদন প্রাপ্ত সামাজিক সেবা মুলক সংগঠন ড.এম এ ওয়াজেদ মিয়া মেমোরিয়াল ফাউন্ডেশন প্রতিষ্ঠা করেন। এ ফাউন্ডেশন থেকে প্রতিবছর ড এম এ ওয়াজেদ মিয়া স্বর্নপদক প্রদান করা হয়ে থাকে।
২০১১

২০১১ একটি সাধারণ বছর যেটি শুরু হয় শনিবার দিয়ে। গ্রেগরীয় বর্ষপঞ্জী অনুযায়ী, এটি কমন ইরা বা "অ্যানো ডোমিনি"; বর্ষ গণনা পদ্ধতিতে ২০১১তম বর্ষ; তৃতীয় সহস্রাব্দ ও একবিংশ শতাব্দীর একাদশ বর্ষ; এবং ২০১০-এর দশকের দ্বিতীয় বর্ষ।
জাতিসংঘ ২০১১ সালটিকে আন্তর্জাতিক বন বর্ষ ও আন্তর্জাতিক রসায়ন বর্ষ হিসেবে ঘোষণা করেছে।
মফিদুল হক

মফিদুল হক (জন্ম ১৩ ফেব্রুয়ারি ১৯৪৮) একজন বাংলাদেশী লেখক, গবেষক ও প্রকাশক। তিনি মুক্তিযুদ্ধ জাদুঘরের একজন প্রতিষ্ঠাতা ট্রাস্টি, জাদুঘরের শিক্ষার্থী প্রকল্পের একজন পরিচালক, প্রকাশনা সংস্থা সাহিত্য প্রকাশের পরিচালক এবং আন্তর্জাতিক থিয়েটার ইনস্টিটিউট-ইউনেস্কো প্রকাশিত দ্বিবার্ষিক সংকলন ‘ওয়ার্ল্ড অব থিয়েটার’ –এর অন্যতম সম্পাদক।
মফিদুল ১৯৪৮ সালের ১৩ ফেব্রুয়ারি নোয়াখালীতে জন্মগ্রহণ করেন। তার গ্রামের বাড়ি বিক্রমপুরে। তিনি ঢাকা বিশ্ববিদ্যালয় থেকে সমাজতত্ত্ব বিষয়ে এমএ ডিগ্রি লাভ করেন।
মফিদুল হক বাংলাদেশের স্বাধীনতা যুদ্ধে সাংগঠনিকভাবে যুক্ত ছিলেন। ১৯৭১ সালের ২৫ মার্চে তিনি ঢাকা ত্যাগ করেন কিন্তু ১৪ এপ্রিল ঢাকা ফিরে ছাত্র ইউনিয়ন ও কমিউনিস্ট পার্টির গেরিলা তৎপরতায় সহযোগিতা করা শুরু করেন। এসময় তিনিসহ নূহ-উল-আলম লেনিন, নিজাম উদ্দিন আজাদসহ আরো অনেকে একটি নেটওয়ার্ক গঠন করেন যার মাধ্যমে স্বাধীনতা যুদ্ধের পক্ষের ব্যক্তিদের সাথে যোগাযোগ রক্ষা, গেরিলাদের আশ্রয়ের স্থান নির্ধারণ, 'মুক্তিযুদ্ধ' নামক পত্রিকা বিতরণ করতেন।
রংবাজ (১৯৭৩-এর চলচ্চিত্র)

রংবাজ ১৯৭৩ সালে মুক্তিপ্রাপ্ত একটি বাংলাদেশী চলচ্চিত্র। ছবিটি পরিচালনা করেছেন জহিরুল হক। বাংলাদেশের চলচ্চিত্রে অ্যাকশনের সূচনা করেন নায়করাজ রাজ্জাক তার 'রংবাজ' ছবির মাধ্যমে। এটিই বাংলাদেশের প্রথম অ্যাকশন ধর্মী ছবি। অভিনেতা রাজ রাজ্জাক এর নিজ চলচ্চিত্র নির্মাণকারী প্রতিষ্ঠান "রাজলক্ষ্মী প্রোডাকশন" ব্যানারে ছবিটি নির্মাণ করা হয়। এবং 'রংবাজ' চলচ্চিত্রের মাধ্যমে একজন প্রযোজক হিসেবে আত্মপ্রকাশ করেন নায়ক রাজ রাজ্জাক। ছবির মূল ভূমিকায় অভিনয় করেছেন বিখ্যাত অভিনেতা রাজ রাজ্জাক, কবরী, রোজি ও নওয়াব সিরাজদৌলা খ্যাত আনোয়ার হোসেন।
“রাজা” (রাজ্জাক) একটি বস্তি এলাকার রংবাজ, সে রংবাজি পকেটমারি সহ নানা ধান্দায় লিপ্ত থাকে সারাক্ষণ। ঐ বস্তিরই মেয়ে “মালা” (কবরী) রাজাকে খুব ভালবাসে। একদিন রাজা এক চাকরিজীবীর (আনোয়ার হোসেন) পকেট মারে, লোকটা সেদিনই কেবল বেতন পেয়ে ফিরছিল। এ কারণে পাওনা মিটাতে না পেরে লোকটাকে বাড়িওয়ালা সহ পাওনাদারদের কাছে চরম অপমান হজম করতে হয়। অন্য একদিন রাজা পকেট মারতে গিয়ে জনতার তাড়া খেয়ে ঐ লোকটার ঘরে তার স্ত্রী “শিরিন” (রোজি) এর সাহায্যে বেঁচে গেলে তাকে বোন সম্বোধন করে আসে। অক্ষম স্বামীর অজান্তে রাজা মায়ের মতো বোনকে অনেক সাহায্য করে এবং শেষ পর্যন্ত নিজ বাসায় নিয়ে আসে। এক সময় রাজা সকল খারাপ কাজ ছেড়ে দিলে রাজার মনের মানুষ মালার মনে প্রশ্ন জাগে- আমি হাজারবার বলার পর ও ভাল পথে এলোনা আর এই মহিলা আসতে না আসতেই ভাল হয়ে গেল? এদিকে শিরিনের স্বামীও সন্দেহ করছে স্ত্রীকে। পরিশেষে সবাই জানতে পারল রাজা একজন অসাধারণ মনের মানুষ, যে প্রতিটি মানুষকে যথাযথ সম্মান করতে জানে।
--এই রংবাজ জীবনের সমাপ্তি ঘটল ভগ্নিপতির পকেট মেরে।
গাজী মাজহারুল আনোয়ারের গীতিতে "রংবাজ" ছবির সংগীত পরিচালনা করেন আনোয়ার পারভেজ।
! ট্র্যাক !! গান !! কণ্ঠশিল্পী !! নোট
রংবাজ ছবিটি ব্যবসাসফল হয় এবং জনপ্রিয়তা লাভ করে। রাজ্জাক এই সিনেমায় অভিনয় করে বাংলাদেশি সিনেমার “রংবাজ” হিসেবে খ্যাতি লাভ করেন। রংবাজ চলচ্চিত্রটি পরে ২০০০ সালে ওমর সানি ও মৌসুমীকে চিত্রায়িত করে “রঙিন রংবাজ” নামে পুনঃনির্মিত হয়।